Malu Nak Tunjuk Kaki Bila Ada Kulat Kuku, Usah Risau, Ini Cara Berkesan Untuk Merawatnya!

Minyak tea tree adalah minyak pati dengan banyak faedah terapeutik.
Sifat antikulat dan antiseptiknya
 dipercayai mungkin menjadi rawatan yang berkesan untuk masalah kulat kuku.

Kulat kuku, atau nama saintifiknya
onychomycosis
, boleh menjejaskan kuku pada tangan mahupun kaki dan ia adalah perkara yang biasa berlaku.

Walaupun minyak tea tree mempunyai sifat antikulat, tapi keberkesanannya dalam merawat kulat kuku masih belum jelas.

Seperti rawatan konvensional, minyak ini  boleh menyebabkan beberapa kesan sampingan yang tidak menyenangkan.

Maka, kami di Hello Doktor akan merungkai sejauh mana tahap keberkesanan, cara guna malah kesan sampingan menggunakan minyak ini dalam merawat masalah kulat kuku.

Untuk mendapatkan lebih banyak info tentang Kesihatan Kulit, sila dapatkannya
di sini.

Apa itu kulat kuku?

Adakah anda mempunyai kuku yang berubah warna, tebal dan rapuh? Jika ya, anda mungkin mempunyai
onychomycosis
atau kulat kuku.

Kira-kira 10% daripada golongan masyarakat secara umumnya mempunyai masalah ini.

Kulat kuku terjadi disebabkan oleh kulat yang dipanggil
dermatophyte
.

Kulat kuku merebak dengan mudah di tempat panas lembap seperti di pusat gim, bilik mandi dan kolam renang awam.

Lebih membimbangkan, ia juga boleh merebak melalui penggunaan tuala dan baju yang tidak bersih.

Apakah tanda-tanda kulat kuku?

Tompokan putih di bawah kuku

Kuku mulai tebal,  kering dan mudah pecah

Kuku pecah di bahagian tepi

Jika tidak dirawat, kuku anda boleh tercabut dari kulit dan mula merebak ke kuku yang lain.

Minyak tea tree bagi merawat kulat kuku, berkesankah?

Dapatan daripada kajian makmal

Kajian makmal tahun 2013 mendapati minyak ini berkesan dalam merawat kulat
Trichophyton rubrum (T. rubrum)
.

Untuk pengetahuan anda, kulat ini biasanya menyerang
kawasan kuku pada kaki
 dan boleh menyebabkan
athlete’s foot.

Athlete’s foot
merupakan masalah kulit biasa pada kaki yang disebabkan oleh kulat. Walaupun ia jarang menjadi serius, tapi gejalanya mampu mengganggu.

Di samping itu, kajian mendapati minyak tea tree adalah jauh lebih berkesan untuk mengekang pertumbuhan
T. rubrum
 berbanding plasebo.

Walau bagaimanapun, para penyelidik telah bereksperimen dengan menggunakan
T. rubrum
 dan potongan kuku.

Namun, hasilnya tidak jelas jika minyak ini mempunyai kesan yang sama pada tisu kuku yang dijangkiti pada manusia.

Dapatan kajian yang melibatkan manusia

2 kajian terdahulu telah mengkaji kesan penggunaan minyak tea tree dalam merawat kulat kuku pada manusia.

Satu kajian tahun 1994 mendapati, minyak tea tree yang digunakan secara langsung pada kuku kaki yang terjejas mempunyai tahap keberkesanan yang sama dengan krim
clotrimazole
.

Untuk makluman,
clotrimazole
 adalah
krim antikulat yang dipreskripsi
 atau boleh didapati dari farmasi.

Satu kajian lain pula diterbitkan pada tahun 1999, menyiasat sama ada krim antikulat yang mengandungi campuran minyak ini dapat membantu merawat kulat kuku.

Justeru, para penyelidik menggunakan minyak tea tree sahaja sebagai plasebo.

Kemudian, sebilangan peserta diarah untuk menggunakan krim gabungan atau plasebo selama 16 minggu.

Hasilnya, krim gabungan berjaya menyembuhkan hampir sebanyak 80% kulat kuku peserta.

Namun, tiada sebarang penambahbaikan bagi golongan yang hanya menggunakan minyak tea tree sebagai rawatan.

Perkara ini menunjukkan, dengan menggunakan minyak ini sahaja mungkin tidak mampu menjadi rawatan yang berkesan bagi merawat kulat kuku.

Minyak tea tree, selamat atau tidak?

Secara amnya, menggunakan minyak tea tree secara topikal dalam jumlah kecil adalah selamat jika dicairkan dengan betul.

Namun ingat, jangan sekali-kali meminum atau menelan minyak ini!

Elakkan juga menggunakannya pada kanak-kanak tanpa berunding dengan doktor.

Tambahan lagi, minyak pati ini harus dicairkan dalam minyak pembawa, seperti minyak badam manis.

Ia juga boleh menyebabkan reaksi alergi dan
kerengsaan kulit seperti kemerahan, gatal-gatal, serta keradangan
 pada segelintir individu.

Tetapi, walaupun minyak ini telah dicairkan, anda digalakkan untuk lakukan ujian
patch test
 sebelum menggunakannya.

Peringatan buat bakal atau para ibu, dapatkan khidmat nasihat doktor dahulu sebelum menggunakannya.

Bagaimana cara penggunaan minyak ini?

Minyak tea tree sebenarnya senang digunakan. Hanya tambahkan pati minyak tersebut ke dalam minyak pembawa seperti:

Minyak kelapa

Minyak badam

Minyak jojoba

Minyak zaitun

Minyak avokado

Minyak argan

Minyak
rosehip

Cara penggunaan, anda boleh guna kapas untuk menyapunya lalu biarkannya kering.

Atau boleh juga letakkan bebola kapas yang direndam di dalam minyak yang dicairkan pada kawasan terjejas selama beberapa minit.

Bukan itu sahaja, anda juga boleh melakukan rendaman kaki beberapa kali seminggu.

Untuk rendaman, letakkan 5 titis minyak ini ke dalam setengah auns minyak pembawa, campurkan, kacau ke dalam baldi berisi air suam, kemudian rendam kaki selama 20 minit.

Selain itu, pastikan kuku anda dalam kondisi kemas dan rapi semasa proses penyembuhan, iaitu dengan menggunakan
pengepit kuku yang bersih, gunting, atau alatan lain untuk mengeluarkan kuku mati.

Juga, pastikan kuku yang terjejas sentiasa bersih dan kering, di samping membasuh tangan anda dengan bersih setelah merawat kuku untuk mengelakkan sebarang penyebaran jangkitan.


Ini 6 Masalah Tali Pusat Boleh Terjadi Dalam Rahim Ibu, BAHAYA!

Terdapat beberapa keadaan tali pusat bayi dalam kandungan yang boleh mendatangkan risiko bahaya.

Ayuh teruskan pembacaan untuk ketahui lebih lanjut mengenainya…

Untuk mendapatkan lebih banyak info tentang Kehamilan sila dapatkannya
di sini.

Keadaan tali pusat bayi dalam kandungan

Tali pusat atau
umbilical cord
adalah saluran kehidupan yang paling penting antara ibu dan bayi semasa mengandung.

Ia berfungsi untuk membekalkan bayi dengan oksigen dan nutrien.

Sekiranya tali pusat bayi tidak dapat menjalankan tugasnya kerana tekanan atau rosak, akibatnya boleh mengancam nyawa janin.

Terdapat beberapa
komplikasi kepada kehamilan
 dan bayi dalam kandungan berkaitan tali pusat ini.

6 keadaan tali pusat bayi dalam kandungan yang berbahaya

Berikut sebahagian daripada masalah berkaitan tali pusat bayi yang berisiko untuk terjadi dan mungkin boleh mendatangkan komplikasi:

Nuchal cord

Ini adalah keadaan di mana tali pusat melilit pada bahagian leher bayi. Umumnya, situasi ini biasa berlaku, melibatkan sekitar 15-34% kehamilan.

Ada masanya, masalah tersebut dapat dipulihkan sendiri. Tetapi kadangkala ia mungkin berlanjutan sehingga ke proses
kelahiran bayi
.

Nuchal cord
boleh mendatangkan bahaya jika ia terbelit dengan ketat sehingga boleh mencekik bayi dalam kandungan.

Tali pusat yang termampat sesama sendiri atau pada leher janin juga berisiko memutuskan bekalan oksigen.

Antara faktor risiko umum:

Kepanjangan tali pusat

Keadaan janin yang sangat aktif

Cecair ketuban
 berlebihan (
polyhydramnios
)

Kehamilan kembar yang berkongsi kantung ketuban

Prolaps tali pusat

Dalam
kaedah bersalin normal
, bayi akan keluar daripada serviks terlebih dahulu sebelum tali pusat.

Namun, jika masalah
cord

prolapse
 berlaku, ia adalah keadaan di mana tali pusat muncul sebelum atau bersama anak yang dilahirkan.

Keadaan ini berbahaya kerana
umbilical cord
 mudah termampat antara badan bayi dan saluran kelahiran. Ia boleh mengakibatkan sekatan atau memutuskan bekalan oksigen kepada bayi.

Antara faktor risiko umum:

Air ketuban pecah awal

Kepanjangan tali pusat

Berat lahir rendah

Kecacatan pelvis

Kedudukan plasenta rendah

Kelahiran songsang

Kehamilan kembar

Kelahiran pramatang

Proses bersalin panjang

Kecacatan rahim

Cecair ketuban berlebihan

Baca juga:

Tali pusat bayi pendek

Secara purata panjang tali pusat adalah antara 55 hingga 60 cm. Tali pusat dianggap pendek jika mempunyai kepanjangan sekitar 35 cm atau kurang.

Keadaan ini berisiko kepada bayi dalam kandungan kerana boleh menjejaskan proses tumbesaran serta kehamilan.

Antara komplikasinya adalah:

Proses bersalin panjang

Gangguan plasenta

Hypoxic-ischemic encephalopathy
 (HIE)

Lumpuh otak (
Cerebral palsy
)

Sekatan pertumbuhan intrauterin (IUGR)

Tali pusat pecah

True knot

Ia dinamakan ‘simpulan sejati’ kerana hasil ikatan yang terbentuk pada tali pusat. Ia berlaku apabila bayi bergerak di dalam rahim.

Sekitar 0.3 hingga 2% kehamilan mengalami masalah tali pusat ini.

Keadaan ini boleh mendatangkan bahaya apabila pergerakan janin meregangkan tali pusat dan mengetatkan ikatan.

Impaknya, tali pusat akan mengalami mampatan dan mengehadkan bekalan oksigen kepada janin.

Antara faktor risiko umum:

Kehamilan kembar berkongsi kantung ketuban

Cecair ketuban
 berlebihan

Ibu yang pernah hamil 2x atau lebih

Usia ibu melebihi 35 tahun

Tali pusat bayi panjang

Saiz janin kecil

Jangkitan atau kerengsaan tali pusat

Tanpa disedari, jangkitan pada ibu turut boleh berkembang pada plasenta serta merebak kepada tali pusat dan menyebabkan keradangan.

Jangkitan ini dikenali sebagai funisitis.

Umumnya, kerengsaan membran korioamniotik adalah keadaan yang disebut sebagai chorioamnionitis – tindak balas ibu terhadap bakteria. Manakala funisitis adalah tindak balas janin.

Funisitis boleh mengehadkan aliran oksigen kepada bayi, mengakibatkan komplikasi serius, risiko kelahiran pramatang dan sepsis neotanal.

Antara faktor risiko umum:

Tempoh bersalin panjang

Chorioamnionitis adalah keadaan yang biasa terjadi pada ibu yang mengalami:

Kekurangan serviks (
cervical insufficiency
) – serviks terbuka (
dilate
) terlalu awal masa kehamilan. Biasanya
tanpa rasa sakit atau kontraksi

Penggunaan alkohol atau tembakau

Pernah mengalami chorioamnionitis

Kehadiran patogen pada saluran kemaluan seperti kumpulan B Strep atau vaginosis bakteria

Pemantauan janin dalaman

Beberapa pemeriksaan faraj

Vasa previa
, antara keadaan tali pusat bayi dalam kandungan

Vasa previa adalah komplikasi kehamilan yang sangat jarang, tetapi teruk.

Dalam vasa previa, saluran darah antara janin dan plasenta tidak dilindungi oleh tisu plasenta atau tali pusat bayi. Ia melintasi atau berada sangat dekat dengan pembukaan dalaman serviks.

Jika saluran darah ini pecah, ia boleh membahayakan bayi dalam kandungan kerana kehilangan darah.

Keadaan ini boleh berlaku disebabkan salah satu sebab berikut:

Tali pusat implan pada membran janin dan bukannya plasenta. Maka saluran darah janin perlu sampai ke plasenta.

Plasenta terbahagi kepada dua lobus dan saluran darah mesti menghubungkan kedua-duanya.

Antara faktor risiko umum:

Kehamilan berganda

Plasenta atau plasenta previa berada pada kedudukan rendah – dalam sebarang tempoh kehamilan

Kehamilan daripada
rawatan kesuburan IVF

Penyisipan tali pusat (
velamentous insertion of the cord
)

Perlu pemeriksaan doktor

Sebahagian besar komplikasi tali pusat bayi dalam kandungan ini tidak jelas kelihatan pada penampilan luaran ibu.

Umumnya, kebanyakan masalah berkaitan tali pusat tidak mendatangkan bahaya kepada janin dalam kandungan.

Namun, dalam sesetengah kes, ia boleh mengakibatkan masalah serius termasuk kecacatan kelahiran, kematian dalam kandungan serta keguguran.

Bagi mengetahui keadaannya, diagnosis, pemantauan dan pemeriksaan doktor yang teliti adalah cara yang terbaik.


Jangan Uninstall MySejahtera, Buku Pink Mungkin Ada Dalam App Ini Pada Masa Akan Datang!

Tahukah anda, MySejahtera
app
 kini telah dilengkapi pelbagai ciri baharu? Dalam
update
MySejahtera
apps
 yang terbaharu, pengguna kini boleh mengakses rekod
imunisasi kanak-kanak
 dan kesihatan menerusi telefon bimbit masing-masing!

Menurut Menteri Kesihatan, Khairy Jamaluddin yang ditemui pada
Progam Ulang Tahun ke-10
IMFeD For Growth
 (IMFeD)
, kerajaan sedang berusaha sedaya-upaya untuk melakukan pendigitalan sepenuhnya untuk memudahkan orang ramai mengakses rekod kesihatan masing-masing secara atas talian.

Untuk mendapatkan ciri baharu ini, anda perlu kemas kini MySejahtera anda. Cara kemaskini mysejahtera adalah melalui
Google Playstore/Appstore/Huawei App gallery
.

Untuk mendapatkan lebih banyak info tentang Kehamilan, sila dapatkannya
di sini.

Langkah awal untuk pendigitalan sepenuhnya

“Ini merupakan langkah awal kementerian untuk Mysejahtera digunakan sebagai pendigitalan maklumat kesihatan yang sebelum ini disimpan secara manual. Dengan adanya kemaskini terbaharu ini, buat kali pertama rakyat Malaysia boleh menyimpan rekod kesihatan peribadi mereka secara digital dalam MySejahtera,” ujar Khairy Jamaluddin.

Pada masa hadapan, MySejahtera tidak akan lagi menjadi tempat
penyimpanan sijil imunisasi
semata-mata. Sijil
vaksinasi kanak-kanak
 di bawah
Program Imunisasi Kebangsaan
 juga akan disimpan secara digital dalam MySejahtera supaya ia boleh dibawa ke mana-mana.

Tambah Khairy lagi, MySejahtera app kini lebih lengkap dan membolehkan pengguna memantau maklumat kesihatan diri sendiri serta tanggungan mereka.

Buku
pink
dan derma darah juga akan dimasukkan dalam MySejahtera
app

Pada masa hadapan, maklumat dalam buku
pink
 dan derma darah juga akan dimasukkan ke dalam MySejahtera
app.
Khairy juga bercita-cita untuk menjadikan MySejahtera sebagai sebuah aplikasi yang lengkap dan komprehensif.

Khairy meyakinkan semua bahawa aplikasi MySejahtera selamat untuk digunakan. Malah, ciri keselamatan aplikasi tersebut juga sentiasa ditingkatkan untuk mengelakkan sebarang ketirisan data.

Tambah beliau lagi, data MySejahtera juga disimpan oleh pihak Kementerian Kesihatan Malaysia (KKM) dan bukannya oleh pihak ke-3. Justeru, sebarang data di dalam aplikasi tersebut hanya boleh dikongsi dengan persetujuan pemilik.

Baca juga:

Ibu Hamil? Tahniah! Tapi Waspada Dengan 13 Tanda Bahaya Sepanjang Trimester 1 Ini

Merancang Untuk Hamil? Ini Waktu Sesuai Makan Asid Folik, Baru Mudah Lekat!

Apa itu buku
pink
?

Buku merah jambu atau
buku
pink
 merupakan rekod sejarah kesihatan ibu yang bakal diberikan semasa janji temu di klinik. Istilah buku
pink
 digunakan secara meluas oleh ibu mengandung.

Melalui rekod dalam buku inilah, doktor dan jururawat dapat mengakses sebarang masalah yang berlaku kepada ibu ketika hamil. Ibu juga perlulah membawa buku ini ketika menghadiri setiap janji temu di Klinik Ibu dan Anak (KKIA).

Jika buku
pink
 berjaya didigitalkan, pasti segala
proses sepanjang kehamilan
 akan menjadi semakin mudah. Pada masa hadapan, ibu yang hamil hanya perlu menunjukkan MySejahtera
 app
 sahaja dan boleh mengakses segala maklumat berkaitan kehamilan di dalam peranti mudah alih.

Bilakah waktu yang terbaik untuk membuka buku merah jambu? Ibu yang disahkan hamil boleh melakukan janji temu di klinik secepat mungkin untuk membuka buku pink. Wanita digalakkan untuk membuka buku ini selewat-lewatnya apabila kandungan mencecah
usia 12 minggu.

Buku pink juga mempunyai
sticker
 pelbagai warna. Jika anda ingin tahu apakah maksud pelekat tersebut, anda boleh baca mengenainya dalam artikel kami
di sini.

Tidak kiralah di mana anda
merancang untuk bersalin
, anda perlu menghadiri janji temu di
klinik KKIA
 berdekatan. Sebelum bertolak, pastikan anda telefon dahulu klinik tersebut untuk menempah tarikh janji temu.

Selalunya, ibu akan melalui beberapa
pemeriksaan fizikal
 seperti mengukur tinggi dan berat badan. Ibu juga mungkin akan dibekalkan suplemen yang dapat membantu menyokong proses kehamilan.

Jadi, buat orang ramai di luar sana, jangan lupa
update
 Mysejahtera
 apps
! Jangan pula terus
delete
 daripada telefon bimbit masing-masing. Pada masa akan datang, aplikasi ini akan menjadi lebih penting dan digunakan dengan meluas di negara kita.


Pendidikan Seksual: Kepentingannya Terhadap Kanak kanak

Ibarat kain putih yang suci dan bersih, usia kanak kanak adalah usia di mana individu masih lagi sedang belajar mengenai kehidupan dan persekitaran mereka. Disebabkan itu, mereka masih lagi naif di dalam hal-hal keduniaan dan memerlukan tunjuk ajar daripada ibu bapa.

Sebagai ibu bapa yang prihatin terhadap perkembangan anak, anda haruslah menjadi ibu bapa yang sentiasa memberi bimbingan, panduan serta asuhan untuk anak anda menjalani kehidupan yang baik. Ini perlu merangkumi setiap aspek dalam kehidupan mereka.

Antara aspek yang paling penting adalah pendidikan. Tanpa pendidikan, sudah pasti seseorang kanak kanak itu tidak dapat membesar menjadi modal insan yang baik. Bukan sahaja pendidikan asas seperti mata pelajaran di sekolah, ada banyak lagi pendidikan lain yang sebenarnya perlu mereka pelajari.

Selain pendidikan teras dan elektif di sekolah seperti bahasa, matematik, sejarah dan lain-lain, kanak kanak sewajarnya belajar pendidikan seksual di sekolah. Ini bukanlah bertujuan untuk mendedahkan mereka dengan perkara-perkara negatif seawal usia mereka. Untuk tujuan ini, ibu bapa perlu bersikap lebih terbuka dan membuka mata seluas-luasnya.

Ingin tahu mengapa pendidikan seksual seharusnya diajar kepada kanak kanak di sekolah dan juga di rumah? Sila ikuti artikel ini untuk mengetahui mengenainya dengan lebih lanjut.

Kepentingan pendidikan seksual terhadap kanak kanak

Menurut sebuah laporan mengenai Hak Asasi Manusia yang dikeluarkan oleh Jabatan Dalam Negeri Amerika Syarikat, Malaysia mencatatkan sebanyak 28,741 kes rogol antara tahun 2005 hingga 2014. Daripada jumlah ini sahaja, dianggarkan 10 orang wanita dirogol setiap hari, dan separuh daripadanya adalah remaja berumur di bawah 16 tahun.

Ia bukan lagi isu picisan yang boleh ditolak tepi, tetapi harus dipandang dengan lebih serius. Setiap wanita yang terbabit dalam kes rogol akan mengalami kesan fizikal, mental dan spiritual. Ia bukan akan hilang dalam sehari dua malahan mungkin bertahun-tahun atau seumur hidup, hanya selepas perbuatan yang memakan masa selama kurang daripada 30 minit itu.

Malu tapi hipokrit

Perbincangan tentang isu yang berkaitan dengan seks adalah sesuatu yang sangat sensitif di Malaysia. Ia seolah-olah dilihat kotor untuk disebutkan di pentas umum. Membeli kondom di kedai 7 Eleven pun mungkin dipandang serong.

Namun, di sebalik ‘kesopanan’ itu, apa yang berlaku di media sosial dan di dalam kamar hotel adalah berbeza. Perkataan-perkataan lucah mudah sekali dilontarkan. Tindakan ‘ringan-ringan‘ dengan selambanya ditonjolkan di pasar raya dan di pusat-pusat peranginan.

Apabila ingin bercakap tentang pendidikan seksual, ia pula dianggap akan lebih menggalakkan seks. Sedangkan, drama atau filem yang ditayangkan di televisyen pun kadangkala lebih menggalakkan remaja atau kanak kanak terjebak dalam masalah sosial ini.

Pendidikan seksual bukan mengajar untuk buat seks

Masyarakat perlu sedar bahawa pendidikan seks lebih luas daripada apa yang berlaku di dalam bilik tidur seperti yang disangka oleh sesetengah pihak. Ia melibatkan emosi, fikiran, sosial dan spiritual di samping fizikal. Oleh itu, pendidikan seks komprehensif, atau istilah yang digunakan oleh Pertubuhan Bangsa-Bangsa Bersatu (PBB) iaitu
comprehensive sexuality education
 (CSE) adalah sangat diperlukan.

Apabila kanak kanak atau remaja memahami seks hanya sekadar hubungan kelamin, mereka akan hilang rasa hormat pada orang lain dan tidak merasakan kepentingan menjaga kehormatan serta harga diri masing-masing. Seolah-olah hubungan manusia hanya bersifat fizikal semata-mata.

Kes rogol dan penderaan seksual yang berlaku adalah kerana mereka gagal memahami topik ini dengan betul. Selain itu, institusi keluarga juga mungkin boleh terjejas disebabkan kefahaman yang kurang tentang pendidikan seksual.

Memperkasa pendidikan seksual sejak di peringkat awal

Di Malaysia, pendidikan seksual telah wujud di sekolah melalui Pendidikan Kesihatan Reproduktif dan Sosial (PEERS) yang merentasi beberapa mata pelajaran termasuk Pendidikan Jasmani dan Kesihatan, Bahasa, Sains, Biologi, Pendidikan Islam dan Pendidikan Moral.

Ini adalah usaha daripada pihak Kementerian Pendidikan Malaysia yang harus dipuji dan digalakkan. Namun, tentunya pelaksanaannya harus dinilai dari semasa ke semasa. Selain itu, terdapat beberapa persoalan yang mungkin akan timbul semasa pelaksanaannya, antaranya:

Sejauh manakah kandungannya relevan dan sesuai dengan latar belakang serta umur pelajar?

Bagaimana impak dan kesan daripada subjek tersebut?

Adakah guru-guru yang mengajar diberikan latihan yang mencukupi?

Melihat kepada pertambahan kes rogol atau cabul dalam kalangan pelajar sekolah rendah atau kanak kanak, ia mungkin perlu dimulakan di peringkat prasekolah lagi. Bagi pasangan orang Islam yang ingin berkahwin pula, subjek ini perlu diperkasakan di dalam kursus wajib praperkahwinan.

Sikap melihat topik ini sebagai sesuatu yang ‘haram’ dibincangkan perlu diubah dengan segera. Ia harus dibincangkan dengan terbuka dalam suasana yang matang dan aman. Jika tidak, mereka akan belajar daripada enjin carian internet seperti ‘Google’ atau di media sosial. Ini tentunya lebih membimbangkan.

Pendidikan seksual di Eropah dan Amerika

Kita boleh belajar beberapa perkara daripada Eropah dan Amerika berkenaan isu ini. Masyarakat di sana lebih terbuka dan matang dalam membincangkan soal ini. Namun, bukan semuanya harus diteladani. Negara-negara maju ini juga mencatatkan antara kes rogol tertinggi di dunia. Contohnya, Sweden, Belgium dan Amerika Syarikat.

Justeru, apa yang dilaksanakan oleh negara-negara ini boleh diambil dan disesuaikan dengan budaya masyarakat Malaysia yang lebih sopan dan beragama. Jika pendidikan yang diberikan terlalu bebas dan liberal, banyak kes seks luar tabii yang mungkin berlaku kerana tiada batasan.

Bagi orang Islam, agamanya akan menentukan had batasannya. Begitu juga dengan agama-agama lain di negara ini termasuklah Buddha dan Hindu. Jika bukan agama sekalipun, sekurang-kurangnya budaya masyarakat timur dijadikan cerminan.

Pendidikan seksual seharusnya diterapkan kepada kanak kanak seawal usia mereka lagi bagi mengelakkan gejala negatif seperti seks bebas, seks rambang, kehamilan anak luar nikah atau lebih menakutkan, salah laku seksual terhadap kanak kanak.

Salah laku seksual terhadap kanak kanak

Selain di sekolah, ibu bapa juga perlu mengajar pendidikan seksual di rumah anda sendiri. Ini kerana guru atau tenaga pengajar anak anda di sekolah mungkin tidak dapat menumpukan sepenuhnya perhatian terhadap seorang kanak kanak sahaja. Oleh itu, anda sebagai ibu bapa yang prihatin perlu menggalas tanggungjawab ini.

Bak kata pepatah mencegah adalah lebih baik dari merawat, lebih baik ibu bapa memainkan peranan dalam mengajar anak mengenai pendidikan seksual sendiri di rumah. Ini bertujuan untuk memberi mereka kefahaman yang betul mengenai isu ini. Persoalannya, bagaimanakah untuk mengajar kanak kanak mengenai pendidikan seksual dengan cara yang mudah dan sesuai?

Jawapannya adalah pendidikan seksual perlu diajar seawal usia mereka. Paling penting, ibu bapa perlu didik anak tentang salah laku seksual yang sering terjadi kepada kanak kanak pada zaman kini. Berikut merupakan beberapa tip yang boleh ibu bapa gunakan untuk mengajar kanak kanak mengenai salah laku seksual.

#1. Ajar anak nama bahagian sulit tubuh badan

Anda perlu ajar anak anda tentang bahagian tubuh badan pada awal tumbesarannya dan tidak perlu berselindung atau berlapik dengan mereka. Anda boleh memilih nama yang sesuai atau mungkin gunakan terma dan istilah bahagian tubuh yang betul. Elakkan guna perkataan salah yang boleh menimbulkan salah faham.

Sebagai contoh, seorang kanak kanak perempuan tidak sepatutnya menggelarkan ‘faraj’ sebagai ‘bahagian bawah’ atau pelbagai nama lain yang tidak mempunyai apa-apa maksud. Mengetahui istilah yang sebenar dapat membantu anak anda untuk menyampaikan kepada anda dengan lebih jelas jika sesuatu terjadi kepada mereka.

#2. Ajar anak bahagian sulit tubuh badan adalah peribadi

Anda perlu ajar anak anda mengenali bahagian tubuh badan yang sulit dan tidak patut didedahkan kepada individu lain. Biar mereka tahu bahawa selain ibu bapa, tiada sesiapa patut melihat bahagian sulit mereka. Jika perlu pemeriksaan doktor, mereka mungkin boleh melihat bahagian ini tanpa pakaian jika ditemani oleh ibu bapa semasa pemeriksaan dijalankan.

Tegaskan kepada anak anda bahawa tiada siapa boleh mengambil foto atau video bahagian sulit mereka. Ini kerana terdapat ramai golongan pedofilia di luar sana yang menunggu peluang untuk merakam gambar bogel kanak kanak dan menyebarkannya sesama mereka untuk tujuan melampiaskan nafsu serakah mereka.

#3. Ajar anak untuk tidak berahsia dengan anda

Sudah pasti, pelaku salah laku seksual akan memujuk atau memaksa mangsa terutamanya kanak kanak untuk merahsiakan salah laku seksual yang dilakukan oleh mereka. Oleh itu, anda perlu ajar anak anda bahawa adalah tidak baik untuk berahsia walau dalam apa jua situasi. Ini kerana anda sebagai ibu bapa harus mengetahui apa yang berlaku.

Jika mereka masih takut atau malu untuk memberitahu anda, yakinkan kepada anak anda bahawa tiada apa yang akan berlaku jika mereka memberitahu anda rahsia tersebut.

#4. Ajar anak anda mengetahui batasan

Ibu bapa biasanya akan ajar anak agar tidak membenarkan sesiapa menyentuh bahagian sulit mereka. Walau bagaimanapun, ibu bapa sendiri sering terlupa untuk ajar anak agar tidak menyentuh bahagian sulit individu atau kanak kanak lain. Ini kerana dalam kebanyakan kes salah laku seksual, pelaku meminta mangsa menyentuh tubuh badan mereka atau individu lain.

#6. Ajar anak anda bahasa rahsia

Ya, tetamu yang bertandang ke rumah sememangnya perlu anda layan dengan baik. Pun begitu, tidak semua tetamu yang hadir ke rumah adalah individu yang baik. Ada juga tetamu yang menyimpan niat yang tidak baik terhadap anda atau anak anda.

Oleh itu, bagaimana untuk kanak kanak menyatakan ketidakselesaannya jika individu terbabit ada di depannya? Bina satu bahasa rahsia. Bila anak anda menggunakan bahasa tersebut, anda akan mengetahui bahawa mereka memerlukan bantuan anda.

#5. Ajar anak untuk mengelakkan atau melarikan diri

Kebanyakan kanak kanak sukar untuk mengatakan ‘tidak’ kepada individu lain. Oleh itu, ibu bapa perlu ajar anak bahawa ia bukan satu kesalahan untuk menolak apa-apa permintaan. Buat mereka tahu jika berlaku atau terjadi sesuatu yang mereka rasakan tidak selamat, pilih untuk beredar dari situ. Sekiranya individu terbabit tidak membenarkan mereka pergi, beritahu anak anda untuk menjerit bagi mendapatkan bantuan individu dewasa lain.

Pun begitu, kebanyakan ibu bapa masih lagi kekok dan segan untuk membicarakan mengenai pendidikan seks dengan anak mereka. Ini kerana ada ibu bapa yang beranggapan bahawa ia akan mendekatkan anak mereka dengan perbuatan seks. Disebabkan itu, setiap pertanyaan kanak kanak mengenai seks sering diendahkan dan tidak dijawab.

Sebenarnya ini adalah salah sama sekali. Anda sama sekali tidak boleh berbuat demikian kerana ia hanya akan menyebabkan kanak kanak kehilangan tempat untuk mereka bergantung atau berharap sekiranya apa-apa salah laku seksual terjadi kepada mereka. Sebenarnya, apa yang ibu bapa perlu lakukan apabila anak bertanya tentang seks?

Apa perlu dijawab jika anak anda bertanya tentang seks?

Menjelang usia seorang kanak kanak 3 – 4 tahun, kebanyakan daripada mereka sudah mula mengenali dan memahami bahagian tubuh badannya sendiri. Selain itu mereka juga mungkin akan mula menyedari terdapat perbezaan antara anatomi tubuh badannya dengan individu lain yang berlainan jantina.

Ini bererti anda perlu mempersiapkan diri dengan jawapan yang jujur apabila mereka bertanyakan soalan tentang seks. Tidak wujud usia yang terlalu muda untuk memulakan topik ini. Apa yang penting adalah anda sebagai ibu bapa perlu tahu cara dan kesesuaian jawapan mengikut tahap anak anda.

Secara semula jadinya, seorang kanak kanak sangat gemar belajar dan bersikap ingin tahu mengenai tubuh badan mereka dan individu lain. Dengan menjawab pertanyaan yang mereka tanyakan kepada anda, ia akan membantu mereka untuk lebih memahami tubuh badan dan perasaan mereka serta perasaan orang lain.

Pun begitu, ini semuanya bergantung kepada tahap anak anda. Sekiranya mereka berpuas hati dengan jawapan anda dan tidak bertanyakan soalan yang lebih lanjut, anda mungkin telah memberikan mereka maklumat yang mencukupi. Bila mereka bertanyakan soalan lain, anda boleh memaklumkan mereka dengan lebih lanjut.

Sebenarnya, anda tidak perlu memberitahu secara terperinci. Jawapan yang singkat dan sederhana mungkin sudah mencukupi dan memadai.

Sebagai contoh, antara soalan yang mereka mungkin sering tanya adalah:

“Apa itu hubungan seks?”

Anda boleh jelaskan kepada anak anda bahawa hubungan seks itu sebagai salah satu cara menunjukkan kasih sayang dan cinta suami isteri seperti ayah dan ibu. Tekankan perkataan suami isteri untuk mengajarkan moral kepentingan ikatan untuk sebuah hubungan intim.

Buat anak anda faham bahawa terdapat cara menunjukkan kasih sayang antara suami isteri seperti berpeluk dan berpegang tangan yang boleh dilihat oleh individu lain. Sementara ada juga cara khusus yang tak dilihat orang lain dalam ruang tertutup dan dikunci. Melalui hubungan seks sperma daripada ayah dan sel telur ibu bertemu.

Sekiranya anak anda lebih berusia dan lebih tinggi tahap kefahamannya, anda boleh melanjutkan dengan penjelasan yang lebih terbuka jika mereka bertanya dengan lebih lanjut.

“Dari mana bayi datang?”

Anda perlu kenal pasti dahulu apa yang sebenarnya ingin mereka tahu. Jangan memberi jawapan yang lebih rumit daripada yang sepatutnya. Anda boleh menjawab dengan mengatakan “bayi tumbuh seperti pokok dalam perut ibu, dan ketika mereka sudah bersedia, mereka akan muncul ke dunia.” Jawapan ini sudah mencukupi.

Sekiranya anak anda masih belum berpuas hati dan bertanya lebih lanjut, “bagaimana bayi boleh berada di dalam perut ibu?” Anda boleh menjawabnya dengan “ayah meletakkan benih di dalamnya.” Atau bila anak anda bertanyakan “bagaimana cara bayi keluar?” anda boleh menjawab, “melalui laluan khusus dalam tubuh wanita yang dikenali sebagai faraj.”

Berikut merupakan antara contoh-contoh soalan dan jawapan yang boleh anda gunakan untuk menjawab soalan mereka mengenai seks. Mudah sahaja, bukan?

Konklusi

Konklusinya, pendidikan seksual sangat perlu diajar kepada anak anda tidak kira di sekolah oleh guru ataupun di rumah oleh anda. Ini sangat penting untuk membuat mereka lebih mengenali dan memahami perbuatan seks sekali gus dapat mengelak salah laku seksual. Pihak Hello Doktor amat berharap artikel ini dapat membantu anda dan anak anda untuk mengetahui mengenai pendidikan seksual dengan lebih lanjut.

Hello Health Group
 tidak menyediakan nasihat perubatan, diagnosis, atau rawatan.

Baca juga:

Pendidikan Seks Untuk Remaja: Bila Masa Yang Sesuai?

Kepentingan Pendidikan Awal Kanak-kanak

Prasekolah & Pembangunan Sosial Kanak-kanak


Agenesis of Corpus Callosum: Kegagalan Pada Perkembangan Otak

Agenesis of corpus callosum
 merupakan satu keadaan kesihatan otak yang jarang berlaku. Kadar kes paling tinggi dilaporkan ialah setiap 7 dalam 1000 individu (0.7%). Daripada namanya, keadaan kesihatan ini berlaku apabila terdapat kegagalan dalam pembentukan sebahagian atau keseluruhan korpus kalosum (
corpus callosum
), iaitu struktur (urat saraf) yang menghubungkan dua hemisfera otak.

Korpus kalosum membahagikan otak kepada dua hemisfera serta menghubungkannya sehingga membolehkan komunikasi berlaku antara dua bahagian tersebut. Apabila berlaku gangguan pada perkembangannya, banyak maklumat sensori, motor, dan kognitif gagal dihubungkan.

Posisi korpus kalosum di antara dua hemisfera otak

Bagaimana
agenesis of corpus callosum
boleh berlaku?

Dalam kebanyakan kes, punca tidak dapat dikenal pasti. Namun, terdapat beberapa sebab yang diketahui menjadi punca:

Warisan dari ibu bapa (genetik). Seorang bayi yang mewarisi genetik resesif dari kedua-dua ibu dan bapanya akan menghidap penyakit ini. Jika hanya mewarisi salah satu genetik resesif, bayi tersebut akan menjadi pembawa.

Jangkitan dalam rahim semasa hamil minggu ke-12 hingga 22.

Pengambilan alkohol sewaktu hamil (
fetal alcohol syndrome
).

Apakah simptom dan tanda yang boleh berlaku?

Serangan sawan epilepsi dalam 2 tahun pertama kebiasaannya menjadi petanda pertama yang membawa kepada diagnosis penyakit ini. Namun, tidak semua pesakit mengalami epilepsi.

Simptom lain yang mungkin dialami ialah:

Masalah pemakanan.

Kelewatan pada kemahiran tertentu termasuk mengangkat kepala, duduk, berdiri, dan berjalan.

Gangguan pada perkembangan mental dan fizikal.

Air terkumpul di dalam tengkorak (hidrosefalus).

Saiz kepala abnormal (besar atau kecil).

Dalam sesetengah kes yang lebih ringan, tiada sebarang simptom berlaku sehingga bertahun-tahun.

Diagnosis dibuat menggunakan
ultrasound
 dan
magnetic resonance imaging
(MRI) untuk melihat struktur otak terbabit.

Rawatan adalah berbentuk sokongan dan mengawal simptom

Kajian kognitif, psikososial, dan genetik masih sedang giat dijalankan. Sehingga kini, rawatan yang diberikan hanya berbentuk sokongan dan mengawal simptom.

Ini termasuk:

Ubat-ubatan anti-sawan.

Pendidikan khas.

Terapi fizikal.

Kaunseling genetik untuk ibu bapa dan keluarga sebelum berkahwin dan menimang cahaya mata.


Disleksia Dalam Kalangan Dewasa

Bagaimana disleksia memberi kesan kepada dewasa?

Disleksia adalah ketidakupayaan untuk mengaitkan bunyi perkataan dengan huruf yang perkataan tersebut. Ia dianggap cacat pembelajaran, tetapi ia tidak mempunyai kaitan dengan kecerdasan. Ia juga tiada hubungan dengan masalah penglihatan.

Orang dewasa dengan disleksia telah mengalamnya sepanjang hayat mereka, tetapi ia mungkin tidak didiagnosis. Mempunyai disleksia semasa dewasa boleh mendatangkan beberapa cabaran berbeza daripada kanak-kanan dengan disleksia.

Terdapat tiga jenis disleksia utama. Kebanyakan orang mempunyai ketiga-tiga jenis, biasanya pada tahap yang berbeza. Ini termasuk:

Dysnemkinesia
: Jenis ini melibatkan kemahiran motor. Ia juga melibatkan kesukaran mengetahui cara membuat huruf semasa menulis. Orang dengan jenis ini biasanya menulis hurufke belakang.

Dysphonesia
: Jenis ini melibatkan kemahiran mendengar atau pendengaran. Ia juga menyebabkan kesukaran menyebut perkataan atau memahami perkataan yang tidak dikenali.

Dyseidesia
: Jenis ini melibatkan kemahiran visual. Ia menyebabkan kesukaran atau ketidakupayaan untuk mengetahui atau memahami perkataan bertulis. Ia juga menyebabkan kesukaran mengetahui perkataan dengan bunyi.

Simptom disleksia dewasa

Sesetengah simptom disleksia pada kanak-kanak dan dewasa termasuk masalah berikut:

Membaca

Menyelesaikan masalah matematik

Menghafal

Pengurusan masa

Orang dewasa yang menghidap disleksia juga mungkin tidak dapat membuat ringkasan bagi cerita yang mereka dengar atau dibaca. Mungkin juga mempunyai masalah untuk memahami jenaka dan idiom. Kadang-kadang, isu-isu pembacaan tidak ketara pada orang dewasa dengan disleksia, oleh itu keadaannya mungkin tidak didiagnosis semasa kecil.

Di samping simptom ini, isu lain mungkin mengganggu fungsi harian. Antaranya:

Kesukaran untuk fokus pada satu tugas

Mengelakkan mesyuarat yang berkaitan dengan perancangan

Berlebihan terhadap kesilapan anda

Mengenakan peraturan yang ketat pada diri sendiri

Belajar dengan lebih baik secara visual atau melalui pengalaman

Mudah terjejas dengan tekanan

Keyakinan diri yang rendah

Menguruskan disleksia dewasa

Terdapat beberapa ujian yang mungkin dilakukan oleh doktor untuk menentukan tahap disleksia. Ujiannya mungkin termasuk:

Ujian penglihatan

Ujuan pendengatan

Ujian membanca

Ujian psikologi

Soal selidik mengenai gaya hidup dan pekerjaan

Sebaik sahaja doktor menilai tahap disleksia anda, mereka akan menyediakan satu pelan rawatan untuk membantu menguruskan keadaan anda. Pelan rawatan boleh termasuk:

Latihan atau tunjuk ajar untuk membantu meningkatkan kemahiran membaca, yang penting untuk disleksia pada sebarang peringkat umur.

Terapi kerja untuk membantu anda mempelajari cara untuk bekerja dan menguruskan isu-isu penyebab disleksia anda di tempat kerja

Minta arahan diucapkan bukannya bertulis

Mencari kaedah untuk membantu anda belajar dan ingat

Latihan tambahan dalam subjek atau tugas yang membuat anda tidak selesa

Teknologi juga boleh menjadi suatu yang penting dalam menguruskan disleksia, terutamanya bagi orang dewasa yang bekerja. Beberapa perkara yang boleh membantu termasuk:

Merakam mesyuarat atau perbualan penting untuk mendengar semula jika anda terlepas maklumat penting.

Menggunakan aplikasi dan perisian ucapan ke teks supaya anda tidak perlu menulis atau menaip segala-galanya.

Menggunakan aplikasi organisasi atau penganjur elektronik untuk membantu memastikan anda berada di landasan dan meminimumkan gangguan.


Penjagaan Selepas Bertindik

Bagi ramai wanita, bertindik pada telinga atau muka merupakan cara menghias diri yang mereka gemari. Walaupun hasilnya kelihatan menawan, bahagian badan yang bertindik memerlukan penjagaan lebih untuk memastikan tiada kesan sampingan yang tidak dikehendaki. Berikut adalah beberapa panduan untuk penjagaan selepas bertindik.

Pencegahan

Sebagai cara perlindungan, memilih teknik bertindik menggunakan jarum lebih baik berbanding menggunakan penembak. Penembak membentuk lubang melalui tekanan, yang menyebabkan kecederaan yang tidak perlu pada tisu.  Selain itu, mesin ini sukar dipastikan steril kerana mempunyai bahagian plastik.

Dengan penggunaan jarum, anda mempunyai lebih banyak kawalan untuk ketepatan, dan ia benar-benar steril. Ia berfungsi seperti pisau bedah, membuat potongan kecil ke dalam tisu, meninggalkan kecederaan yang minimum pada kawasan tindikan. Selain itu, jika tindikan jarum dilakukan dengan betul, kesakitan adalah sangat sedikit.

Pastikan bersih

Untuk menjaga bahagian yang baru ditindik, bersihkan dengan sabun dan air atau larutan garam- bukannya dengan alkohol- dua kali sehari. Alkohol mengeringkan kawasan yang ditindik. Jika ia terlalu kering, kulit akan merekah dan berdarah, menyebabkan luka kekal terbuka. Sabun berasaskan minyak lebih sesuai untuk tujuan ini. Selain  membersihkan luka, ia juga menyediakan minyak untuk melembutkan tisu yang sedang sembuh.

Penjagaan rapi

Tindikan pada tisu rawan seperti bahagian tepi cuping telinga memerlukan penjagaan tambahan berbanding menindik tisu lembut pada bahagian bawah cuping telinga. Bahagian bawah atau lobul telinga hanya mengandungi lemak dia antara dua lapisan kulit.

Manakala bahagian tepi atau pinna telinga mengandungi tulang rawan yang membentuk cuping telinga. Tulang rawan ini lebih sensitif semasa proses penyembuhan. Ia mengambil lebih banyak masa dan penjagaan tambahan untuk sembuh sepenuhnya.

Perhatikan tanda-tanda penyembuhan dan ketahui berapa lama anda mungkin perlu menunggu. Lobul telinga  biasanya mengambil masa dua hingga tiga bulan untuk sembuh sementara tulang rawan perlu sehingga sepuluh bulan. Apabila tidak lagi sakit, bengkak, dan mengeluarkan cecair serta sebarang kemerahan hilang, ia telah sembuh.

Anda perlu bersabar dan menjaga dengan rapi untuk membantu bahagian yang ditindik sembuh 100 peratus. Badan anda bertindak menyingkirkan bahan asing, jadi mempunyai subang atau besi tindik membuatkan badan anda bertindak balas.

Oleh itu, anda perlu penjagaan rapi dengan tekun. Lakukan pembersihan dengan rutin menggunakan sabun dan air. Gunakan ais untuk mengatasi masalah bengkak. Sekiranya anda menjaga dengan rapi, anda dapat mengelakkan komplikasi lanjut.

Sekiranya tindikan tersebut menyakitkan anda, jangan panik. Tanda bengkak, merah, rasa panas, cecair yang keluar mungkin hanya menunjukkan keradangan tetapi bukan jangkitan. Pun begitu, jika keadaan menjadi semakin teruk, dapatkan bantuan perubatan.

Hello Health Group
 tidak memberikan nasihat, diagnosis atau rawatan perubatan.


Perempuan Kampung Lebih Sihat Daripada Wanita Bandar? Tak Percaya? Ada Kajian Yang Buktikannya!

Benarkah wanita pedalaman atau perempuan kampung lebih sihat daripada kumpulan wanita yang tinggal di bandar?

Kalau hendak tahu, ada beberapa ciri perbezaan dari sudut kesihatan antara mereka yang tinggal di bandar dan juga yang tinggal di kawasan pedalaman.

Sempena Hari Wanita Desa Antarabangsa tanggal 15 Oktober ini, kami bawakan topik mengenai perbezaan dari sudut kesihatan antara wanita bandar dan kampung.
Teruskan pembacaan anda.

Kesihatan wanita pedalaman mungkin lebih baik berbanding wanita di bandar

Terdapat satu kajian yang dijalankan di Indonesia yang melibatkan seramai 4,208 individu wanita.

Kajian tersebut dijalankan di 4 buah bandar utama iaitu Jakarta, Surabaya, Medan dan juga Bandung, dibandingkan dengan bandar-bandar kecil yang lain.

Kajian tersebut ingin melihat perkaitan antara faktor menetap di kawasan bandar
dengan peningkatan faktor risiko penyakit kronik.

Hasil kajian mendapati, kekerapan penyakit kronik seperti tekanan darah tinggi, berat badan yang berlebihan serta penggunaan tembakau
seperti merokok jelas lebih tinggi dalam kalangan wanita yang tinggal di bandar-bandar besar berbanding di kawasan pedalaman lain.

Malah kajian turut mendapati, kesemua faktor risiko penyakit kronik ini berlaku sejak mereka berada pada usia remaja.

Ini jelas menunjukkan bahawa wanita yang tinggal di kawasan bandar tidak mempunyai tahap kesihatan yang lebih baik berbanding mereka yang tinggal di luar bandar.

Namun, disebabkan kemudahan dan fasiliti kesihatan yang lebih baik,
penyakit-penyakit kronik tidak berjangkit ini masih lagi boleh dikawal.

Cuma, ada beberapa perkara yang mungkin dibimbangi boleh berlaku pada masa hadapan.

Disebabkan kemungkinan lebih ramai wanita bandar akan mengalami tekanan darah tinggi,
 obesiti dan juga perokok tegar sejak mereka masih remaja
, kos rawatan kesihatan yang perlu ditanggung oleh kerajaan pada masa hadapan akan menjadi lebih tinggi dan terbeban.

Wanita pedalaman kurang mendapat akses terhadap rawatan pakar

Terdapat satu kajian yang mengkaji berkenaan perkhidmatan kesihatan di kawasan pedalaman dan juga bandar, ia melibatkan kumpulan lelaki dan juga perempuan
 dijalankan di negara Suriname.

Kajian ini telah melihat kepada akses perkhidmatan kesihatan primari (pesakit luar) dan juga perkhidmatan kesihatan sekunder (pakar).

Bagi perkhidmatan kesihatan pesakit luar, kedua-dua kelompok yang tinggal sama ada di bandar atau kawasan pedalaman mendapat akses yang sama.

Namun, akses terhadap perkhidmatan pakar perubatan adalah rendah bagi mereka yang tinggal di kawasan pedalaman.

Antara perkara yang menyebabkan perbezaan ini adalah kerana faktor sosio-ekonomi.

Selain itu, pada kebiasaannya, mereka yang tinggal di kawasan pedalaman mungkin agak sukar untuk mendapatkan rawatan kesihatan yang sewajarnya.

Mungkin ada sesetengah kawasan yang langsung tidak mempunyai klinik kesihatan sehingga para doktor terpaksa pergi ke kawasan tersebut bagi memberikan servis kesihatan secara berkala.

Ada juga keadaan di mana faktor geografi yang menyukarkan mereka untuk pergi ke klinik kesihatan yang berdekatan sehingga terpaksa menempuh perjalanan selama berjam-jam lamanya.

Ini belum lagi melibatkan kes-kes kronik yang memerlukan rawatan segera seperti kemalangan,
kelahiran bayi
, kanser dan pelbagai keadaan kesihatan serius yang lain.

Kadar kematian lebih rendah bagi mereka yang tinggal di pedalaman

Berdasarkan satu laporan kajian khusus di Australia yang bertajuk
Rural, remote and regional differences in women’s health: Findings from the Australian Longitudinal Study
on Women’s Health
, didapati wanita yang tinggal di pedalaman mencatatkan peratusan kematian yang agak rendah berbanding mereka yang tinggal di kawasan bandar.

Sebagai contoh,
peratusan wanita pedalaman yang mati akibat kanser payudara adalah sebanyak 1% berbanding 4% bagi mereka yang tinggal di kawasan bandar.

Begitu juga dengan penyakit strok, sebanyak 10% kematian direkodkan oleh wanita yang tinggal di kawasan pedalaman berbanding 12% bagi wanita di kawasan bandar.

Namun, ada juga beberapa keadaan kesihatan lain yang menunjukkan kadar kematian di kawasan pedalaman lebih tinggi berbanding wanita di kawasan bandar.

Ini termasuklah
kanser sistem pencernaan
, dan kematian oleh lain-lain sebab.

Ada perbezaan antara wanita pedalaman dan wanita bandar

Jelas sekali terdapat perbezaan yang ketara antara wanita yang tinggal di kawasan pedalaman dengan mereka yang tinggal di bandar.

Secara umumnya, wanita di bandar mendapat akses terhadap kemudahan pakar dan fasiliti kesihatan yang lebih mudah dan lebih baik berbanding wanita di pedalaman.

Namun, faktor risiko yang boleh menyebabkan pelbagai masalah kesihatan juga adalah lebih tinggi di bandar berbanding di kawasan pedalaman.


5 Makanan Terbaik Untuk Merangsang Otak

Selain menjaga kesihatan badan, pemakanan atau diet yang sihat juga penting untuk mendapatkan otak yang sihat dan cerdas. Apa guna sihat tetapi otak anda tidak dapat berfungsi sepenuhnya.

Apakah makanan terbaik untuk merangsang otak dan memori anda? Lihat 5 makanan ini.

1. Kopi

Bergembiralah kepada semua penggemar kopi. Dua komponen utama kopi, iaitu kafein dan antioksidan, adalah baik untuk otak.

Beberapa manfaat kopi untuk otak adalah:

Meningkatkan daya fokus.

Memperbaiki mod.

Menjadikan anda lebih berwaspada.

Dalam jangka masa panjang, kopi mengurangkan risiko penyakit saraf seperti Parkinson dan Alzheimer.

2. Kunyit

Rampah yang digunakan di dalam masak lemak atau semasa menggoreng ayam ini ternyata ada manfaatnya terhadap kesihatan otak.

Ia mengandungi sebatian antioksidan dan anti-radang yang sangat berkesan dinamakan curcumin. Antara manfaatnya adalah membantu dalam pengekalan memori, mengurangkan kemurungan dan membantu pertumbuhan sel-sel otak.

3. Brokoli

Brokoli kaya dengan pelbagai sebatian termasuk antioksidan. Ia juga kaya dengan vitamin K yang membantu meningkatkan daya ingatan.

4. Teh hijau

Seperti kopi, teh hijau juga merangsang fungsi otak. Ia telah terbukti meningkatkan daya fokus dan prestasi otak.

Sejenis asid amino yang terkandung di dalam teh, iaitu L-theanine, membantu fikiran anda tenang tanpa membuatkan anda rasa letih.

5. Telur

Kaya dengan vitamin B6. B12, asid folik serta choline, telur adalah sangat baik untuk kesihatan otak.

Kajian menunjukkan bahawa pengambilan lebih choline membantu memberikan memori dan fungsi otak yang lebih baik. Tambahan pula, ramai orang yang tidak mendapatkan choline yang cukup di dalam diet mereka. Telur adalah sumber yang mudah untuk mendapatkan nutrisi ini.

Hello Health Group
 tidak menyediakan nasihat perubatan, diagnosis atau rawatan.


Ingin Kekal Bertenaga Sepanjang Puasa? ELAKKAN 7 Benda Ini Waktu Sahur

Anda ingin kekal bertenaga sepanjang lebih 12 jam berpuasa? Ini 7 perkara yang perlu anda elakkan waktu bersahur.

Jangan ambil lewa waktu bersahur

Sepanjang bulan Ramadan, masyarakat Islam perlu menahan lapar dan dahaga untuk tempoh lebih 12 jam sehari, bermula dari terbit fajar sehinggalah terbenam matahari.

Oleh sebab itu, waktu bersahur merupakan tempoh penting yang perlu digunakan sebaik mungkin untuk memastikan badan kekal bertenaga sepanjang hari.

Amalan bersahur bukan sekadar untuk membekalkan tenaga, namun lebih daripada itu, ia adalah antara sunnah yang disarankan dalam agama.

Tetapi jangan pula pada waktu sahur anda mengambil segala jenis hidangan kerana khuatir akan berasa lapar.

Ini kerana terdapat sesetengah makanan akan lebih cenderung membuatkan anda cepat kelaparan.

Hindari 7 makanan ini pada waktu bersahur

Berikut adalah beberapa makanan yang perlu dikurangkan atau dielakkan pengambilannya ketika sahur:

 Garam

Pengambilan makanan yang tinggi kandungan garam atau masin boleh meningkatkan rasa dahaga sepanjang tempoh berpuasa.

Lebih bahaya,
 makanan yang masin ini boleh menyebabkan anda terdedah kepada risiko jangkitan penyakit kronik seperti hipertensi
 dan serangan jantung.

Bukan itu sahaja, makanan dengan kandungan garam yang banyak boleh merangsang rasa haus.

Jadi elakkan makanan masin seperti ikan masin, jeruk atau makanan dalam tin ketika waktu bersahur.

 Nasi

Nasi merupakan makanan ruji bagi kebanyakan rakyat Malaysia
.

Ia adalah pilihan ramai untuk mengalas perut ketika sahur.

Namun sebaiknya anda elakkan pengambilan nasi pada waktu sahur. Atau paling tidak hadkan saiz hidangan nasi anda.

Ini kerana nasi mudah dicerna dan boleh menyebabkan anda lebih cepat kehabisan tenaga.

Keadaan tersebut pastinya akan membuatkan anda berasa cepat lapar.

 Makanan pedas

Seperti nasi,
 makanan pedas boleh dikatakan antara lauk popular dan kegemaran ramai.

Tetapi pengambilannya secara berlebihan mungkin boleh mengakibatkan ketidakselesaan perut.

Anda akan terdedah dengan risiko untuk mengalami keadaan seperti
pedih perut atau cirit-birit, sekali gus menyebabkan anda mendapat dehidrasi
.

Makanan yang pedas juga boleh membuat anda lebih cepat haus.

Sebaiknya elakkan makanan pedas ketika bersahur dan ambillah dalam kuantiti yang sedikit ketika berbuka.

 Minuman berkafein

Minuman berkafein seperti kopi boleh dianggap sebagai 1 minuman wajib
 ada bagi penggemarnya.

Namun begitu, minuman berkafein dikatakan bersifat diuretik dan akan dicerna dengan lebih cepat.

Keadaan ini sekali gus menyebabkan anda lebih cepat kehilangan cecair dalam badan kerana kerap kencing.

Sekiranya bekalan air dalam badan berkurangan, pasti ia boleh mengakibatkan anda mengalami dehidrasi dan cepat keletihan.

Jadi sebaiknya
 hadkan pengambilan sebarang minuman berkafein pada waktu bersahur kepada secawan sahaja
, okay?

Makanan & minuman manis

Makanan mahupun minuman yang tinggi kandungan gula akan membekalkan kalori yang tinggi, tetapi ia tidak bertahan lama.

Kebanyakan gula dalam makanan dan minuman adalah dari jenis gula ringkas, iaitu ia cepat menghasilkan tenaga dan mudah habis.

Ini bermakna anda sukar untuk kekal bertenaga sepanjang hari.

Mengurangkan pengambilan makanan dan minuman tinggi kandungan gula pastinya baik untuk kesihatan kerana ia dapat menghindari diri daripada pelbagai jenis masalah kesihatan seperti obesiti.

 Makanan tinggi kandungan lemak

Pengambilan makanan tinggi kandungan lemak seperti makanan bergoreng atau makanan segera
 boleh mengganggu dan melambatkan proses pengosongan perut.

Eh, baguslah kalau lambat kosong, lambat lapar. Tetapi benarkah ia bagus?

Sudah tentulah tidak. Ini kerana ia boleh menyebabkan wujudnya simptom sembelit.

Di samping itu, makanan yang mengandungi lemak ini boleh mengakibatkan anda mengalami cirit-birit kesan daripada sistem pencernaan yang terlalu cepat.

 Tidak bersahur

Jangan terkejut, sememangnya ada kelompok individu yang tidak gemar bersahur.

Antara alasan paling biasa adalah kerana malas bangun pada waktu bersahur.

Tetapi malangnya tabiat seperti itu adalah tidak baik untuk kesihatan kerana anda akan membiarkan perut anda kosong untuk tempoh lebih 12 jam.

Lebih teruk lagi apabila rasa lapar disebabkan tidak bersahur akan membuatkan anda mengambil hidangan makanan secara berlebihan ketika waktu berbuka.

Kesannya, anda akan alami masalah ketidakselesaan perut.

Secara sederhana

Perkara paling penting pada waktu bersahur adalah untuk melakukannya secara bersederhana.

Tabiat tersebut akan dapat mengurangkan penggunaan tenaga untuk tujuan pencernaan. Hasilnya akan dapat menghindari rasa letih dan kelaparan.

Bulan Ramadan adalah bulan untuk kita memahami erti pengorbanan, kesusahan dan kesederhanaan.

Semoga kita semua mendapat rahmat di bulan yang penuh keberkatan ini.


Senaman Kardio Buat Perut Gendut? Jadi Senaman Apa Yang Sesuai Untuk Bakar Lemak?

Memasuki tahun baru, pasti ramai individu yang berazam untuk menjadi lebih sihat dan menghilangkan lemak pada badan. Senaman lazim yang menjadi pilihan ramai adalah “kardio” (seperti berlari, eliptik atau berbasikal). Fakta tentang
senaman kardio
 adalah senaman yang dilakukan dengan intensiti sederhana sehingga tinggi (kardio kronik) boleh menjadi tidak produktif untuk menghilangkan lemak.

Adakah kardio membuatkan saya menjadi lebih gemuk?

Saya tidak berkata bahawa senaman kardio membuatkan anda lebih gemuk, tetapi ia akan memberikan impak negatif kepada tahap kortisol anda (hormon stres dengan ciri-ciri katabolisme), yang mana hasilnya membuatkan penyembuhan semakin sukar dan akan mendatangkan keburukan kepada anda yang ingin mengekalkan atau meningkatkan yang dikatakan ‘tona’ dan bentuk.

Apa yang tidak difahami atau dipertimbangkan apabila menyiapkan senaman kardio yang biasa dibuat adalah kesan hormon dan metabolisma pada tubuh. Jenis senaman aerobik yang salah boleh meningkatkan tahap kortisol, yang akan menyebabkan tubuh anda menyimpan lemak berbanding membakarnya.

Kortisol tinggi terbukti boleh meningkatkan lemak visera (lemak yang berada di sekeliling organ/ lemak perut) dan menimbulkan keradangan pada tubuh. Selain itu, lemak visera juga sebenarnya adalah tisu metabolik yang mengeluarkan bahan kimia (dipanggil Adipokines), yang berfungsi untuk memecahkan otot dan mewujudkan lebih banyak lemak perut. Inilah salah satu sebab mengapa lemak perut boleh dikatakan sebagai lemak degil atau sukar untuk hilang.

“Kardio kronik” bukanlah memudaratkan semata-mata disebabkan oleh kortisol, kerana kortisol dihasilkan pada bila-bila masa kita meletakkan tekanan pada tubuh. Ini disebabkan “kardio kronik” tidak merangsang tindak balas hormon anabolik untuk meredakan proses katabolik kortisol. Misalnya, apabila seseorang individu itu mengangkat berat atau memecut, mereka meletakkan tubuh di bawah tekanan, menghasilkan kortisol, malahan aktiviti ini juga menghasilkan pengeluaran hormon anabolik yang menggalakkan pertumbuhan, pembaikan, dan pembakaran lemak. Oleh itu, senaman terbaik untuk menghilangkan lemak perut dengan maksimal adalah senaman yang boleh merangsangl tubuh untuk menghasilkan Hormon Tumbesaran Manusia (HGH), testosteron dan adrenalin. Hormon anabolik mengangkat sistem anti-stres semula jadi tubuh dan mengembalikannya pada keadaan keseimbangan dan pertumbuhan.

Sebagai tambahan kepada isu kortisol, kajian menunjukkan bahawa senaman aerobik yang berterusan boleh mendapat kesan selepas 6-8 minggu senaman. Bermakna, terdapat nilai terbatas dalam melakukan senaman jenis aerobik tradisional. Oleh itu, bagi anda yang melakukan satu jam kardio dengan tujuan untuk menghilangkan lemak pada bahagian tengah tubuh anda, sebenarnya anda sedang membuang tenaga dengan sia-sia.

Senaman yang mana sesuai untuk saya menghilangkan lemak?

Terdapat pelbagai kaedah yang lebih efektif dan cekap untuk mendapatkan perut yang rata, bertona, dan kempis berbanding dengan melakukan ‘kardio kronik’. Cara terbaik untuk memulakan latihan adalah dengan melakukan senaman yang setidak-tidaknya mengekalkan jisim otot. Kompaun, senaman seluruh-tubuh seperti mencangkung, tekan-tubi, membongkok, dan pergerakan pliometrik, contohnya. Jenis senaman ini perlu dilakukan dengan bahan besar dan tempoh rehat yang pendek untuk memaksimumkan tindak balas hormon bermanfaat dan ekspresi genetik optimum, untuk keputusan menghilangkan berat badan yang terbaik dan kesan kesihatan kardiovaskular. Di samping itu, apabila senaman-senaman ini dijalankan dengan betul, ia boleh mengembangkan kesatuan otot yang lengkap, menstabilkan sendi,menyelaras dan kecekapan olahraga.

Apabila membincangkan mengenai kehilangan lemak optimum, penting untuk anda tahu bahawa
faktor pemakanan
dan gaya hidup memberikan kesan yang cukup besar. Apa yang ingin disampaikan dalam artikel ini adalah anda boleh melatih jantung, meninggikan metabolisma, dan meningkatkan “kecergasan aerobik” tanpa memberikan penekanan berlebihan pada kardio. Sebaik-baiknya, anda perlu menyesuaikan kaedah latihan dan gaya hidup untuk membina persekitaran hormon keseluruhan yang bertindak secara sinergi bagi menghasilkan organ yang tidak berlemak dan lebih berfungsi.

Hello Health Group
 tidak memberikan nasihat, diagnosis atau rawatan perubatan.


Bolehkah Pesakit Tiroid Berpuasa?

Selain diabetes mellitus atau kencing manis, penyakit tiroid adalah antara penyakit sistem endokrin dan metabolik yang paling kerap ditemui di Malaysia. Jika anda menghidap penyakit tiroid, sama ada hipotiroidisme atau hipertiroidisme, kemunculan bulan puasa mungkin menggusarkan anda tentang bagaimana menghadapinya tanpa sebarang komplikasi perubatan.

Apa itu Penyakit Tiroid?

Gangguan tiroid adalah keadaan yang mempengaruhi kelenjar tiroid, kelenjar berbentuk kupu-kupu di bahagian depan leher. Tiroid mempunyai peranan penting untuk mengawal pelbagai proses metabolik di seluruh badan. Jenis penyakit tiroid yang berbeza mempengaruhi sama ada struktur atau fungsinya.

Oleh kerana kelenjar tiroid dikawal oleh kelenjar pituitari dan hipotalamus, gangguan tisu-tisu ini juga boleh menjejaskan fungsi tiroid dan menyebabkan masalah tiroid. Bentuk-bentuk gangguan tiroid termasuklah:

Hipotiroidisme

Hipertiroidisme

Goiter

Nodul tiroid

Kanser tiroid

Hipotiroidisme berpunca daripada kelenjar tiroid menghasilkan jumlah hormon tiroid yang tidak mencukupi. Ia boleh berkembang dari masalah dalam kelenjar tiroid, kelenjar pituitari, atau hipothalamus. Simptom hipotiroidisme termasuklah k
eletihan, kulit kerin
g, sembelit, o
tot dan sakit sendi, k
emurungan,
 haid yang berpanjangan atau berlebihan pada wanita.

Hipotirodisme pula menerangkan penghasilan hormon tiroid yang berlebihan, keadaan yang jarang berlaku berbanding hipotiroidisme. Simptom hipotirodisme biasanya berkaitan dengan peningkatan metabolisme. Dalam kes ringan, mungkin tidak ada simptom yang jelas. Simptom dan tanda-tanda hipertiroidisme termasuklah tangan menggigil, kadar degupan jantung laju, k
eletihan, kuat berpeluh, penurunan berat badan tanpa sebab, tidak selesa dengan kepanasan.

Bolehkah Pesakit Tiroid Berpuasa?

Berdasarkan kajian, perubahan dalam hormon tiroid sewaktu puasa bulan Ramadan adalah minimum dan tidak menjejaskan tahap kesihatan individu yang berpuasa. Puasa bulan Ramadan tidak memerlukan perubahan pada dos levothyroxine dalam pesakit hipotiroid, walaupun faktor lain memerlukan perubahan dos, seperti jarak waktu antara pengambilan ubat dan waktu makan yang terakhir/yang akan datang perlu diambil kira.

Bagaimana Pesakit Tiroid boleh Berpuasa?

Dalam bulan Ramadan, pesakit tiroid, kebiasaannya  tidak memerlukan perubahan rawatan dan boleh berpuasa dengan selamat tanpa sebarang risiko kesihatan. Pesakit yang mengalami hipotirodisme yang mengambil thyroxine boleh mengambil tablet sewaktu perut kosong sebelum tidur berbanding setengah jam sebelum sahur. Pesakit dengan hipertiroidisme, yang mengambil  methimazole/carbimazole boleh meneruskan pengambilan dos dalam sekali atau dua kali sehari, sementara mereka yang mengambil propylthiouracil perlu mengubah jenis ubat.

Pesakit hipertiroid dengan simptom yang teruk patut memulakan rawatan dengan serta-merta dan dinasihatkan untuk tidak berpuasa untuk beberapa hari. Mereka boleh merujuk kepada ahli agama untuk nasihat bersesuaian dengan keadaan mereka.


Segan Berdepan Orang Ramai? Kenal Pasti Tanda Pemalu Atau Fobia Sosial

Ramai orang akan merasa gementar atau menjadi sangat gelisah terutamanya dalam beberapa situasi, seperti ketika memberi ucapan alu-aluan atau menghadiri temu duga pekerjaan. Adakah ini dikira fobia sosial atau pemalu?

Dengan fobia sosial, ketakutan anda berdepan khalayak ramai sangat kuat dan menguasai diri hingga anda akan cuba sedaya-upaya untuk menghindari setiap keadaan yang boleh mencetuskan ketakutan itu.

Fobia ini sering muncul pertama kalinya semasa kanak-kanak atau awal remaja, dan juga cenderung untuk terjadi pada wanita.

Apa itu fobia?

Fobia adalah ketakutan yang kuat terhadap sesuatu yang pada hakikatnya, tidak berisiko untuk menimbulkan bahaya.

Fobia dan ketakutan
 biasanya boleh berlaku ketika seseorang masuk ke tempat tertutup, melibatkan ketinggian, pemanduan di lebuh raya, serangga yang terbang, ular atau jarum.

Walaupun kebanyakan fobia terjadi pada masa kanak-kanak, ia juga dapat berkembang di kemudian hari ketika meningkat dewasa.

Sekiranya anda mempunyai fobia, anda mungkin menyedari bahawa ketakutan anda tidak rasional, namun anda masih tidak dapat mengawal perasaan takut anda.

Hanya dengan memikirkan objek atau situasi yang ditakuti boleh membuat anda cemas dan apabila anda benar-benar terdedah kepada perkara atau keadaan yang anda takuti,
fobia itu secara langsung akan berlaku
.

Pengalaman ini mungkin hingga ke tahap menganggu hidup anda meskipun anda sedaya upaya cuba untuk menghindarinya namun masih gagal.

Dengan memahami fobia, itu akan menjadi langkah pertama anda untuk mengatasinya.

Sekiranya masalah fobia anda dapat diatasi, tidak kira apa pun atau di mana tempat anda berada, anda akan dapat
mengatasi kegelisahan
 dan ketakutan anda dan mula menjalani kehidupan seperti yang anda mahukan.

Fahami perbezaan antara pemalu dan fobia sosial

Walaupun fobia sosial dan rasa malu mempunyai persamaan, namun terdapat perbezaan antara kedua-duanya.

Pemalu

Melibatkan kegelisahan,
over thinking
dan malu akan penolakan, atau gabungan antara ketiga-tiga dalam situasi sosial dan
interpersonal.

Malu dianggap sebagai aspek keperibadian yang normal yang menggabungkan pengalaman kegelisahan sosial dan tingkah laku yang terjadi, tetapi juga masih digambarkan sebagai ‘perangai yang normal.’

Malu turut diklasifikasikan sebagai ciri keperibadian seseorang individu.

Fobia sosial

Fobia sosial diklasifikasikan sebagai ketakutan, keresahan atau perkara yang menyiksakan ketika berada dalam situasi sosial mahupun dalam khalayak ramai.

Perkara ini membuatkan sehingga individu yang terjejas akan cuba untuk menghindari situasi ini sepenuhnya kerana mereka bakal mengalami kesulitan yang amat sangat terhadap diri sendiri.

Situasi yang biasanya ditakuti oleh orang-orang yang mempunya fobia sosial termasuk:

Bercakap di hadapan orang lain

Pergi ke pesta

Bercakap dengan orang yang tidak dikenali

Makan, minum, menulis atau menggunakan telefon di hadapan orang lain

Menggunakan tandas awam

Menggunakan pengangkutan awam

Menunggu di dalam barisan

Memasuki situasi yang ditakuti biasanya menimbulkan tindak balas badan termasuk:

Degupan jantung yang laju

Rasa mual atau sakit perut

Getaran pada tangan

Peluh yang berlebihan

Muka mula merah

Kesukaran untuk bercakap

Tahap kesedaran diri dan perasaan malu yang sangat tinggi

Ketakutan terhadap pemikiran bahawa orang lain menilai mereka

Akan cuba mengelakkan situasi sosial sama sekali

Perbezaan utama antara kedua definisi adalah bahawa fobia ini tidak dianggap sebagai aspek keperibadian ‘normal’ atau termasuk dalam ciri keperibadian sedangkan seorang yang pemalu adalah sebaliknya.

Elak fobia sosial

Terdapat beberapa cara bagi mengelak serta mencegah fobia yang melampau iaitu seperti:

Ketawa dan bersukan. Tiada yang membantah apabila dikatakan banyak ketawa itu menyihatkan. Dengan cara ini dapat mengelakkan emosi yang negatif.
Bersukan sekitar 20 hingg 30 minit sehari
 turut mampu menghilangkan rasa cemas anda berada di khalayak ramai.

Teknik pernafasan yang teratur iaitu tarik nafas dalam-dalam, tahan, kawal nafas dan fokuskan fikiran pada perkara lain dan kemudian menghembus nafas.

Mengamalkan cara pemikiran yang positif.
Pemikiran positif
 adalah kebolehan seseorang individu itu melihat situasi persekitarannya dari sudut yang positif walaupun kelihatan negatif.

Elakkan pemakanan dan minuman yang menyebabkan gemuruh seperti yang mengandungi kafein (kopi,
coke
 dan lain-lain).

Sentiasa bersedia menghadapi keadaan yang mungkin akan mewujudkan rasa cemas. Cubalah menyedari dan berwaspada pada situasi serta orang-orang yang berpotensi menimbulkan saat yang mencemaskan.


Elak Bersama Kerana Faraj Kering Selepas Bersalin? Ini Mungkin Akibat Tiroid!

Masalah kekeringan faraj,
miss V longgar
 dan berbau, merupakan antara isu biasa yang sering dialami wanita selepas bersalin. Namun dalam sesetengah kes, faraj kering selepas bersalin
 ini juga boleh terjadi disebabkan masalah kesihatan lain.

Ikuti penjelasannya dalam perkongsian artikel ini.

Untuk mendapatkan lebih banyak info tentang Kehamilan, sila dapatkannya
di sini.

Faraj kering selepas bersalin

Tubuh anda mengalami pelbagai perubahan semasa kehamilan. Bahkan anda mungkin dapat menjangkakan beberapa perubahan itu akan terus berlaku semasa proses penyembuhan
selepas melahirkan anak
.

Tetapi adakah anda bersedia untuk berdepan perubahan yang melibatkan kehidupan seksual?

Kurang keinginan untuk bersama pasangan atau mengalami kesakitan semasa penetrasi dianggap antara keadaan biasa yang akan dialami. Bagaimana pula dengan faraj kering selepas bersalin? Ya, ia juga salah satu perkara normal untuk terjadi.

Dikatakan
masalah faraj kering ini boleh berlanjutan
 sehingga tempoh 6 bulan selepas melahirkan anak. Malahan ada wanita dengan keadaan ini mengakui ia menjadikan seks tidak selesa atau menyakitkan.

Hormon & faraj kering selepas bersalin

Mengapa masalah kekeringan faraj ini boleh terjadi selepas bersalin? Jawapan yang paling mudah adalah kerana perubahan hormon – terutamanya estrogen dan progesteron.

Kedua-dua hormon ini dihasilkan oleh ovari anda. Ia mencetuskan akil baligh, termasuklah perkembangan payudara dan pendarahan haid.

Hormon tersebut juga bertanggungjawab dalam pembentukkan lapisan dalam rahim semasa
kitaran haid.

Jika telur tidak ditanam pada lapisan ini, paras estrogen dan progesteron akan menurun dan lapisan rahim tersebut akan disingkirkan semasa haid.

Tahap estrogen dan progesteron akan meningkat semasa anda hamil. Manakala lapisan rahim pula akan berkembang
menjadi plasenta
 – turut akan menghasilkan estrogen dan progesteron.

Selepas beranak, tahap kedua-dua hormon akan menurun secara mendadak. Bahkan, ia akan kembali ke tahap prakehamilan dalam masa 24 jam selepas melahirkan anak.

Tubuh akan menurunkan tahap estrogen lebih rendah semasa
anda menyusu badan
 kerana hormon ini boleh mengganggu pengeluaran susu.

Bagi
ibu yang menyusu badan,
 paras estrogen adalah lebih rendah berbanding mereka yang tidak menyusukan anak dan masalah kekeringan faraj boleh menjadi amat ketara.

Walau bagaimanapun, sebaik sahaja anda berhenti menyusu dan
haid kembali,
 paras hormon estrogen akan berada pada tahap
sebelum hamil
. Jika faraj anda kering, ia sepatutnya akan bertambah baik.

Kepentingan hormon estrogen selepas bersalin

Estrogen adalah penting untuk rangsangan seksual kerana ia meningkatkan aliran darah ke alat kelamin dan meningkatkan pelinciran faraj.

Kekurangan estrogen akan menjejaskan banyak aspek selepas bersalin, termasuklah kilatan panas,
berpeluh malam
 dan kekeringan faraj.

Terdapat sesetengah wanita yang memilih menggunakan suplemen estrogen untuk mengatasinya. Namun ia meningkatkan kecenderungan kepada risiko kanser dan isu lain seperti pembekuan darah.

Berbincanglah dengan doktor tentang risiko dan faedah jika anda berminat untuk mengambil atau menggunakan suplemen estrogen ini.

Baca juga:

Faraj kering selepas bersalin disebabkan tiroiditis

Masalah faraj kering selepas bersalin juga boleh disebabkan oleh tiroiditis – keradangan kelenjar tiroid.

Tiroid anda menghasilkan hormon penting untuk pelbagai fungsi tubuh termasuklah metabolisme. Walau bagaimanapun, tiroid mungkin menghasilkan terlalu banyak atau kurang hormon apabila ia meradang.

Gejala tiroiditis selepas beranak mungkin termasuk:

Berasa akan tumbang/goyah (
shakiness
)

Berdebar-debar

Mudah marah

Sukar tidur

Pertambahan berat badan

Keletihan

Sensitif pada kesejukan

Kemurungan

Kulit kering

Kekeringan faraj

Jenis tiroiditis yang dialami akan menentukan rawatan anda.

Untuk tiroid yang mengeluarkan hormon secara berlebihan, doktor mungkin mencadangkan penyekat beta. Sebaliknya jika ia berkurangan, terapi penggantian hormon tiroid mungkin akan disyorkan.

Jika tiroiditis menjadi punca faraj kering selepas bersalin, bertenang. Keadaan ini biasanya akan pulih dan kembali normal dalam tempoh 12-18 bulan.

Cara penyelesaian

Anda masih boleh menjalani kehidupan seks yang menyeronokkan walaupun mengalami masalah kekeringan faraj. Berikut antara beberapa petua untuk membantu meningkatkan pengalaman seksual anda:

Gunakan pelincir semasa melakukan hubungan seks. Jika pasangan anda
menggunakan kondom
, pastikan pelincir adalah berasaskan air. Ini kerana pelincir berasaskan petroleum dan minyak boleh merosakkan kondom

Berbincang dengan doktor mengenai penggunaan krim faraj estrogen

Pertimbangkan untuk menggunakan pelembap faraj secara harian untuk tempoh beberapa hari

Minum air secukupnya. Pastikan badan terhidrat dengan baik

Elakkan
meruang atau
douch
 mahupun menggunakan semburan pembersihan diri – boleh merengsakan tisu faraj yang sensitif

Tingkatkan
foreplay
 dan cuba teknik serta
posisi seks
 yang berbeza

Cubalah berbincang secara terbuka dengan pasangan mengenai masalah kekeringan faraj ini jika ia menjejaskan kehidupan seks anda. Ia sekali gus membantu anda untuk menangani isu ini bersama-sama dan tidak hanya membebankan diri sendiri.

Pemeriksaan doktor

Lakukan
pemeriksaan dengan OB-GYN
 jika sebarang gejala selepas bersalin berterusan, kesakitan yang tidak dapat dibendung mahupun sekiranya mempunyai sebarang kebimbangan.

Jangkitan, kencing manis dan
vaginismus – otot faraj tertutup rapat atau mengetat semasa beraksi
, juga boleh menyebabkan persetubuhan yang menyakitkan. Jadi amat penting untuk berbincang secara terbuka dengan doktor untuk keadaan yang anda alami.


Ada Diabetes? Ambil Suntikan Flu Bagi Elak Risiko MAUT, Penting Terutama Ketika COVID-19!

Tahukah anda, individu yang menghidap diabetes sebenarnya boleh mendapat komplikasi flu yang teruk berbanding individu yang tidak menghidap diabetes? Jadi, penting untuk mereka mengambil
 vaksin flu.

Sebelum pergi dengan lebih lanjut berkenaan kepentingan vaksin flu atau suntikan flu, adalah lebih baik untuk kita memahami secara ringkas berkenaan flu terlebih dahulu.

Apakah yang dimaksudkan dengan flu?

Flu adalah satu keadaan penyakit pernafasan yang sangat mudah berjangkit
, yang berpunca daripada virus influenza.

Flu bukan sahaja membuatkan anda selesema atau batuk, malah ia boleh menyebabkan kematian jika tidak dirawat dengan betul.

Oleh sebab itu,
antara langkah pencegahan penting yang perlu dilakukan adalah dengan pengambilan suntikan flu atau vaksin flu.

Mudah berisiko walaupun sekadar flu

Penghidap diabetes, tidak kira sama ada diabetes jenis 1, jenis 2 ataupun gestasi,
mempunyai risiko yang lebih tinggi untuk mendapat komplikasi akibat daripada jangkitan flu.

Mereka bukan sahaja boleh mendapat flu, malah berpotensi untuk dimasukkan ke hospital bahkan menemui maut.

Antara komplikasi yang berkaitan dengan flu adalah seperti pneumonia atau radang paru-paru
, bronkitis, jangkitan sinus dan juga jangkitan telinga.

Mengapa diabetes menyebabkan risiko yang lebih tinggi mendapat komplikasi akibat flu?

Diabetes jenis 1 sebagai contoh, adalah sejenis penyakit autoimun.

Ia adalah satu keadaan di mana sistem imun tubuh penghidapnya berada dalam keadaan yang lemah dan sememangnya tidak berkemampuan untuk melawan serangan virus.

Selain itu, keadaan gula darah yang tinggi hanya akan menggalakkan jangkitan virus tersebut berlaku dengan lebih mudah.

Sistem imun tubuh penghidap diabetes sememangnya berada dalam keadaan yang lemah. Apabila jangkitan virus flu berlaku, maka mereka akan lebih mudah mendapat komplikasi akibat daripada flu tersebut.

Bahkan, mereka berpotensi mendapat jangkitan radang paru-paru bakteria yang boleh membawa maut.

Risiko radang paru-paru ini akan menjadi lebih teruk dalam kalangan penghidap diabetes sekiranya mereka mempunyai penyakit kronik yang lain.

Bukan itu sahaja, jangkitan flu juga boleh memburukkan lagi pengawalan paras gula darah selain memburukkan lagi simptom-simptom diabetes.

Perkara ini akan menjadi lebih buruk dalam kalangan mereka yang tidak mengawal diabetes mereka sehingga menyebabkan keadaan yang lebih teruk.

Sebab mengapa penghidap diabetes perlu mengambil vaksin flu

Memandangkan keadaan pesakit diabetes yang mudah terdedah atau berisiko tinggi kepada penyakit, maka pengambilan suntikan atau vaksin flu adalah satu perkara yang amat perlu dilakukan.

Suntikan flu ini dapat membantu mengurangkan risiko pesakit diabetes
daripada mendapat komplikasi yang lebih buruk akibat daripada jangkitan virus influenza.

Selain itu, simptom-simptom diabetes juga dapat dikawal melalui pengambilan vaksin flu ini.

Selain daripada vaksin flu, kita juga disarankan
untuk mengambil beberapa suntikan vaksin yang lain seperti vaksin difteria, tetanus dan pertusis (DTap)
.

Ia bukan sahaja memberikan perlindungan kepada penghidap diabetes, tetapi juga kepada mereka yang tidak berkemampuan untuk mendapat suntikan vaksin.

Ini termasuklah bayi dan mereka yang mungkin mempunyai tindak balas alahan terhadap suntikan vaksin.

Lakukan langkah pencegahan penting yang lain selain vaksin flu

Selain daripada mengambil suntikan flu, penghidap diabetes juga perlu melakukan beberapa perkara lain bagi mengurangkan risiko mereka untuk mendapat jangkitan. Antaranya ialah:

Kerap membasuh tangan anda dengan menggunakan sabun dan air yang bersih terutamanya setelah menyentuh permukaan di tempat awam atau selepas batuk atau bersin

Jangan sesekali menyentuh mata, hidung dan mulut jika tangan anda tidak bersih bagi mengelakkan jangkitan berlaku dengan lebih mudah

Jauhkan diri anda daripada mereka yang dijangkiti atau yang sedang sakit

Pakai topeng muka jika anda berada dalam keadaan yang tidak sihat seperti demam, batuk atau selesema

Vaksin flu amat penting!

Bagi penghidap diabetes, anda perlu ingat bahawa sistem imun anda berada dalam keadaan yang tidak begitu kuat.

Apabila anda mendapat jangkitan flu yang berpunca daripada virus, maka tubuh badan anda yang sedia lemah berkemungkinan tidak berkemampuan untuk melawan serangan virus tersebut.

Akhirnya, timbul pula beberapa komplikasi lain selain diabetes yang hanya akan memburukkan lagi keadaan tubuh badan anda.

Oleh itu, sentiasa amalkan langkah-langkah pencegahan seperti yang dinyatakan di atas selain mengambil suntikan flu untuk kebaikan anda.


Penyakit Paget pada Payudara

Kanser payudara merupakan penyebab kematian kedua bagi wanita. Menurut statistik, 1 daripada 8 wanita menghidapi jenis kanser payudara tertentu pada satu masa dalam hidup mereka. Penyakit paget dikategorikan sebagai kanser payudara yang jarang berlaku.

Faktor risiko penyakit Paget

Walaupun sains tidak bersetuju dengan puncanya, ahli saintis menemui beberapa faktor risiko, termasuklah:

Berusia tua;

Sejarah kanser payudara;

Sejarah abnormaliti payudara;

Sejarah keluarga berkaitan keadaan payudara;

Kecenderungan genetik yang membuatkan anda cenderung kepada kanser payudara, ovari dan kanser lain;

Tisu payudara tebal;

Terdedah pada radiasi sebelum ini;

Obesiti;

Penggantian hormon

Etnik;

Pengambilan alkohol.

Walau bagaimanapun, terdapat beberapa faktor risiko yang tidak memberi jaminan untuk menghidap penyakit ini.

Simptom-simptom penyakit Paget

Simptom-simptom penyakit ini yang boleh terjadi adalah:

Puting mengelupas atau bersisik;

Kulit berkerak;

Gatas;

Kemerahan;

Rasa seperti terbakar;

Lelehan luar biasa pada puting;

Puting terbalik;

Ketulan kecil;

Kulit menebal.

Simptom-simptom penyakit Paget sering mudah disalah anggap sebagai dermatitis atau keadaan kulit yang lain kerana ia menunjukkan kesan terhadap rawatan topikal. Jika anda mengalami tanda-tanda tersebut lebih daripada sebulan, anda perlu berjumpa doktor anda. Penyakit Paget pada payudara boleh didiagnosis melalui pemeriksaan fizikal dan mammogram. Doktor anda mungkin akan melakukan biopsi bagi mengesan sebarang pola abnormal pada tisu payudara anda.

Rawatan penyakit Paget

Jika anda didiagnosis dengan keadaan ini, anda mungkin memerlukan pembedahan. Bergantung pada sejauh mana keadaan puting anda, anda akan memerlukan jenis pembedahan yang berbeza. Pilihan pembedahan termasuk:

Mastectomi ringkas, di mana kesemua payudara akan dibuang tetapi kelenjar limpa pada ketiak anda ditinggalkan tanpa disentuh.

Lumpektomi, di mana hanya kawasan yang terlibat sahaja dibuang.

Selepas pembedahan, anda memerlukan rawatan tambahan seperti kimoterapi, terapi radiasi atau terapi hormon bagi mengelakkan daripada kanser payudara berulang. Selain itu, penyakit paget pada payudara adalah keadaan yang boleh dirawat. Melalui penjagaan kesihatan dan ubat-ubatan yang baik, anda boleh sembuh dari penyakit ini dan mengekalkan kehidupan yang panjang dan bahagia.

Baca juga:

Ketahui Tabiat Mendorong Kepada Kanser Payudara

Kanser Payudara Semasa Kehamilan

Simptom Kanser Payudara: Patut Anda Sedari


Ekzema, Alahan Makanan Dan Dermatitis Atopik - Apa Kaitannya Antara 3 Penyakit Ini?

Adakah anda mempunyai masalah ekzema semasa kecil dan mempunyai alahan ketika menginjak dewasa? Jika ya, ia bukanlah satu kebetulan. Punca Ekzema dan alahan saling berkait antara satu sama lain, baca lanjut untuk tahu.

Menurut kajian, jika ibu, bapa atau kedua-duanya mempunyai ekzema, asma ataupun alahan, besar kemungkinan untuk anak juga mengalami masalah yang sama.

Hingga hari ini, saintis masih lagi mengkaji punca ekzema dan alahan. Walau bagaimanapun, dengan memahami kaitan antara dua kondisi ini, anda dapat menguruskan penyakit ini dengan lebih baik.

Apa itu ekzema dan siapa yang mengalaminya?

Ekzema atau dermatitis atopik
 merupakan satu keadaan yang membuatkan kulit anda jadi merah dan gatal-gatal. Jika anda mula menggarunya, ia akan mula berair dan berkuping. Akibatnya, kulit akan mula menebal dan menjadi gelap.

Kebanyakan orang yang menghidap ekzema
mengalaminya ketika kanak-kanak
. Namun, simptom tersebut berkurangan ketika mereka menginjak umur 5 atau 6 tahun.

Tetapi, masih ada kebarangkalian untuk pesakit ekzema mengalami masalah ini hingga dewasa. Walau bagaimanapun, simptomnya akan jadi semakin ringan dan lebih mudah untuk diuruskan.

Ekzema amat lazim dalam kalangan kanak-kanak. Malah, hampir 10% hingga 20% bayi mengalami ekzema. Ia bukanlah sejenis penyakit yang berjangkit dan selalunya merupakan penyakit keturunan.

Pernahkah anda dengar mengenai
atopic march
? Pesakit yang mempunyai
atopic march
 akan didiagnosis dengan ekzema dan diikuti pula dengan alahan makanan,
alergi rhinitis
 dan kemudiannya asma. Selalunya, penyakit ini akan didiagnosis di dalam turutan berikut.

Menurut kajian, hampir 80% pesakit yang mengalami dermatitis atopik akan menghidap asma atau
alergi rhinitis
 pada masa hadapan.

Ekzema merupakan satu kondisi yang amat serius
 untuk orang dewasa. Tidak ada sesiapa yang mahu mengalami masalah kulit yang kemerah-merahan, berair dan berkuping setiap masa.

Malah, ekzema juga
boleh berlaku pada pelbagai bahagian badan
 sebagai contoh muka, tangan dan kelopak mata. Rasa gatal-gatal yang pesakit ekzema alami sering membuatkan mereka rasa tidak selesa dan menjejaskan kualiti hidup mereka.

Adakah alahan makanan akan membuatkan dermatitis atopik jadi semakin teruk?

Alahan makanan dan dermatitis atopik atau ekzema merupakan dua penyakit yang sering berlaku bersama-sama.

Walaupun bukan semua individu yang menderita dengan ekzema mengalami alahan, namun hampir 20-40% kanak-kanak mempunyai alahan berkaitan dengan immunoglobulin E (IgE).

Walaupun kedua-dua penyakit ini berkaitan, adakah alahan makanan boleh menyebabkan dermatitis atopik jadi semakin teruk?

Menurut laman sesawang
National Eczema Association
, ada kajian yang mencadangkan pesakit yang
mempunyai alahan telur
 untuk mengeluarkan telur daripada diet masing-masing untuk merawat ekzema yang dihadapi.

Walau bagaimanapun, jika pesakit tidak mengambil telur langsung, sukar untuk mereka mengalami toleransi terhadap makanan tersebut. Sebab itulah, doktor amat berhati-hati ketika melakukan diagnosis alahan makanan.

Selalunya, mereka yang mengalami ekzema mempunyai alahan terhadap makanan seperti susu, telur dan
kekacang
. Ada juga beberapa jenis alergen yang jarang dijumpai seperti coklat, jagung dan buah-buahan sitrus.

Jaga kulit anda untuk elakkan dermatitis atopik

Pesakit yang mempunyai ekzema dan alahan amat digalakkan untuk menjaga kulit terlebih dahulu sebelum merawat alahan makanan yang dialami.

Sebagai langkah pencegahan, cuba lakukan lamgkah-langkah berikut untuk mengelakkan kulit daripada kering:

1. Gunakan pelembap kulit sekurang-kurangnya 2 kali sehari

Krim dan losyen berupaya
mengunci kelembapan di dalam kulit
. Sebagai penghidap ekzema, pilih produk yang lembut terhadap kulit dan dapat berfungsi dengan baik.

2. Kenal pasti punca ekzema dan alahan

Cuba kenal pasti bahan-bahan yang boleh menyebabkan ekzema anda jadi semakin teruk. Sebagai contoh, sabun mandi, peluh, stres, debu dan debunga boleh menyebabkan ekzema yang anda alami jadi semakin serius.

Kanak-kanak pula mungkin akan mengalami ekzema setelah makan telur, susu, soya dan gandum. Pastikan anda peka terhadap makanan yang boleh menyebabkan anak anda mengalami alahan.

3. Mandi terlalu lama punca ekzema

Elakkan menghabiskan masa berjam-jam di dalam bilik mandi. Mandi terlalu lama boleh membuatkan kulit anda menjadi kering.

Sebaiknya, habiskan masa di dalam 10 hingga 15 minit ketika mandi. Gunakan air suam dan bukannya air panas.

4. Gunakan sabun yang lembut pada kulit

Penggunaan sabun juga memainkan peranan yang amat penting. Untuk mengelakkan ekzema,
gunakan sabun yang mempunyai pH sederhana
 dan tidak mempunyai banyak bahan kimia.

Jika anda mengalami simptom alahan atau ekzema yang teruk, pastikan anda berjumpa doktor secepat mungkin untuk pemeriksaan lanjut, lebih-lebih lagi jika luka pada kawasan kulit telah mengalami jangkitan.


Kasihan Tengok Anak Sakit Mulut Sebab Gusi Bengkak, Ibu Ketahui Punca & Rawatannya!

Kita sering menganggap masalah gusi bengkak adalah penyakit oral orang dewasa. Namun, sebenarnya, anda silap! Penyakit gusi ini juga boleh terjadi pada kanak-kanak.

Remaja dan kanak-kanak yang lebih muda berisiko mendapat masalah gusi ini atau dengan bentuk yang lebih ringan seperti gingivitis, yang mungkin memerlukan rawatan khas untuk kanak-kanak.

Kes-kes masalah gusi pada individu di bawah usia 18 tahun boleh meningkat sebanyak 50 peratus sewaktu dewasa jika tidak dijaga dengan betul, menurut Persatuan Pergigian Amerika Syarikat.

Penyakit gusi bengkak adalah keadaan yang disebabkan oleh bakteria dan sisa makanan yang melekat pada gigi dan seterusnya membentuk plak.

Apabila plak mengeras, ia membentuk tartar, dan lebih banyak plak terus terbentuk.

Akhirnya, ini menyebabkan
gusi menjadi bengkak dan merah
.

Jika keadaan dibiarkan, ia akan jadi bertambah buruk sehingga menyebabkan gigi longgar akibat kerosakan yang berlaku pada tisu lembut dan tulang di bawah gigi.

Jarang untuk kanak-kanak mengalami masalah gusi yang serius kerana lazimnya mereka hanya mendapat sakit gusi ringan seperti gingivitis.

Untuk mendapatkan lebih banyak info berkenaan kesihatan kulit, anda boleh klik
di sini
.

Apa simptom penyakit gusi bengkak kepada si kecil?

Gejala sakit gusi paling awal adalah gusi bengkak, atau merah.

Gigi akan berdarah dengan mudah semasa memberus dan flos.

Selain itu, bau mulut kronik yang tidak hilang
 dengan memberus atau flos adalah salah satu tanda penyakit gusi.

Apabila penyakit itu berlanjutan, gigi yang tumbuh pada anak anda mungkin bergoyang, dan gusi boleh membina poket di mana plak akan terus berkembang di bawah gusi di sekitar gigi.

Punca penyakit gusi dalam kalangan kanak-kanak

Kanak-kanak akan mula mengalami masalah gusi
semasa fasa akil baligh
.

Kenaikan progesteron dan mungkin estrogen menyebabkan peningkatan aliran darah ke gusi, menjadikannya lebih sensitif, seperti yang dinyatakan oleh
American Academy of Periodontology
.

Bagi kanak-kanak,
 penyebab utama gingivitis
 kebiasaannya berkaitan kebersihan gigi.

Walau bagaimanapun, penyakit tertentu boleh meningkatkan risiko terhadap kanak-kanak, termasuk sindrom Kindler, diabetes jenis 1, sindrom Down dan sindrom Papillon-Lefèvre.

Genetik boleh meningkatkan risiko anak anda juga, jadi pastikan anda memberitahu doktor gigi pediatrik jika ada sejarah ahli keluarga yang mempunyai masalah gusi.

Jenis sakit gusi selain gusi bengkak dalam kalangan kanak-kanak

Gingivitis kronik

Ia adalah perkara biasa pada kanak-kanak dan
biasanya menyebabkan tisu gusi membengkak, menjadi merah dan berdarah dengan mudah.

Gingivitis boleh dicegah dan dirawat dengan
 rutin membersih gigi, memflos gigi dan penjagaan gigi profesional
.

Walau bagaimanapun, jika tidak dirawat, ia boleh membentuk penyakit periodontal yang lebih serius.

Periodontitis yang agresif

Ia boleh menjejaskan golongan muda yang sepatutnya sihat.

Periodontitis agresif tempatan ditemui pada remaja dan golongan awal dewasa. Ia terutamanya memberi kesan kepada molar dan gigi pertama mereka.

Ia dicirikan oleh kehilangan tulang alveolar teruk, dan ironinya, pesakit secara umumnya
membentuk plak gigi atau kalkulus yang sangat kecil
.

Periodontitis agresif yang umum

Ia boleh bermula sekitar usia baligh dan melibatkan seluruh mulut.

Biasanya, pesakit akan alami
keradangan gusi
 dan pengumpulan plak berat dan kalkulus.

Akhirnya ia boleh menyebabkan gigi menjadi longgar.

Apa yang boleh ibu bapa lakukan?

Langkah pencegahan yang paling penting terhadap penyakit periodontal adalah membina tabiat kesihatan mulut yang baik dalam kalangan anak anda.

 Terdapat langkah pencegahan asas untuk membantu anak anda mengekalkan kesihatan mulut yang baik:

Mewujudkan tabiat kebersihan gigi yang baik seawal mungkin
. Apabila anak anda berusia 12 bulan, anda boleh mula menggunakan ubat gigi semasa memberus gigi. Apabila jurang antara gigi anak anda rapat, adalah penting untuk memulakan flos

Ibu bapa perlu menunjukkan contoh dengan mengamalkan tabiat kebersihan gigi yang baik

Jadualkan lawatan pergigian yang kerap untuk pemeriksaan keluarga, penilaian periodontal dan
pembersihan oral

Awasi kesihatan mulut anak anda untuk tanda-tanda penyakit periodontal, termasuk
gusi berdarah
, bengkak dan gusi merah yang terang, serta
nafas berbau

Kesihatan oral kanak-kanak adalah amat penting untuk memastikan kesihatan giginya sentiasa berada dalam keadaan yang baik sehingga mereka dewasa.

Peranan ibu bapa atau penjaga amat diperlukan untuk
memeriksa dan memantau kesihatan gigi anak-anak
 bagi mengelakkan sebarang masalah gusi atau kejadian gusi bengkak.


Sista Baker

Definisi

Apa itu Sista Baker?

Sista baker adalah sista/kantung  yang dipenuhi dengan cecair menyebabkan benjolan dan rasa ketat di belakang lutut. Kesakitan boleh bertambah teruk apabila anda melipat atau menegakkan kaki sepenuhnya ataupun apabila anda sedang melakukan  aktiviti.

Sista baker yang juga dipanggil
popliteal cyst
 selalunya berpunca dari masalah lutut seperti artritis atau kartilaj/tulang rawan yang tercarik. Kedua-dua keadaan ini menyebabkan lutut mengeluarkan terlalu banyak cecair yang akhirnya menghasilkan sista baker.

Sista baker boleh menyebabkan benjolan dan rasa tidak selesa. Dengan merawat masalah sebenar, membantu untuk memberi kelegaan.

Apakah kebarangkalian Sista Baker?

Sista baker agak lazim berlaku. Sila berbincang dengan doktor untuk maklumat lanjut.

Simptom-simptom

Apakah simptom-simptom Sista Baker?

Dalam sesetengah kes, sista baker tidak mengakibatkan sebarang kesakitan dan anda mungkin tidak menyedarinya. Jika terdapat tanda dan simptom , mungkin seperti berikut:

Benjolan di belakang lutu, kadangkala pada kaki

Sakit lutut

Kekakuan dan kehilangan upaya untuk melipatkan  lutut sepenuhnya

Simptom anda mungkin bertambah teruk selepas melakukan aktiviti atau berdiri terlalu lama.

Mungkin terdapat beberapa tanda atau simptom yang tidak disenaraikan di atas. Jika anda mempunyai sebarang kebimbangan tentang simptom-simptom tersebut, sila berjumpa dengan doktor anda.

Bila saya harus berjumpa doktor?

Hubungi doktor jika anda mengalami mana-mana simptom-simptom berikut:

Rasa sakit dan bengkak di belakang lutut

Benjolan di belakang lutut, berkemungkinan  tanda bagi kondisi yang lebih serius daripada sista yang dipenuhi cecair.

Punca

Apakah punca Sista Baker?

Cecair pelincir yang dipanggil cecair sinovial membantu kaki untuk berayun dan bergerak dengan lancar serta mengurangkan geseran di antara bahagian-bahagian lutut yang bergerak.

Namun, kadangkala lutut menghasilkan terlalu banyak cecair sinovial,yang berkumpul di kawasan belakang lutut (popliteal bursa), menyebabkan sista baker. Ini boleh terjadi dalam kes:

Keradangan pada sendi lutut (artritis)

Kecederaan lutut seperti tulang rawan yang tercarik

Faktor-faktor Risiko

Apakah yang meningkatkan risiko saya kepada Sista Baker?

Terdapat banyak faktor risikonya seperti:

         Orang dewasa yang berumur 40tahun ke atas

         Wanita lebih cenderung untuk mendapat sista baker berbanding lelaki

         Keradangan pada sendi lutut (artritis)

         Meniscus yang tercarik

         Kecederaan sendi lutut

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Sista Baker didiagnosis?

Sista baker selalunya boleh disahkan  dengan pemeriksaan fizikal. Namun, disebabkan beberapa tanda dan simptomnya menyerupai kondisi yang lebih serius seperti darah beku, aneurysm atau ketumbuhan, doktor akan menjalankan ujian pengimejan termasuklah:

Penilaian sejarah perubatan  dan pemeriksaan fizikal sendi lutut secara teliti. Rasa dan penampilan sista tersebut turut diperiksa.

Ujian pengimejan, seperti sinar-X dan imbas CT yang akan menunjukkan gambaran sendi lutut.

Banyak kondisi lain yang menyerupai simptom dan tanda sista baker. Doktor mungkin akan menjalankan ujian tambahan untuk menyaring keluar sebarang kondisi lain sebelum mengesahkannya.

Bagaimana pesakit Sista Baker dirawat?

Kadangkala sista ini akan hilang dengan sendiri, namun sekiranya ia membesar dan menyebabkan kesakitan, doktor akan menyarankan rawatan berikut:

Doktor akan menyuntik ubat corticosteroid, seperti cortisone ke dalam lutut untuk mengurangkan keradangan, Ini akan melegakan kesakitan,tetapi tidak mampu mencegah penghasilan  sista semula.

Pengeringan/pengeluaran  cecair. Doktor akan mengeringkan cecair daripada lutut menggunakan jarum. Ia dipanggil jarum aspirasi yang selalunya dilakukan  dengan panduan ultrabunyi

Terapi fizikal. Meletakkan ais, membalut lutut dan menggunakan topong (crutches) boleh mengurangkan kesakitan dan bengkak. Pergerakan dan senaman kaki boleh membantu untuk menguatkan  otot di sekeliling lutut yang akan mengurangkan simptom dan memelihara fungsi lutut.

Sekiranya mampu, doktor akan merawat punca sebenar sista baker. Jika puncanya adalah tulang rawan yang tercarik yang menyebabkan penghasilan cecair sinovial berlebihan, doktor akan menyarankan untuk membuang atau membaiki tulang rawan tersebut.

Sista baker yang disebabkan oleh osteoartritis selalunya bertambahbaik dengan rawatan artritis. Pembedahan jarang sekali diperlukan

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Sista Baker?

Gaya hidup dan kaedah pengubatan sampingan berikut mungkin membantu anda mengatasi sista baker:

Patuhi prinsip R.I.C.E yang bermaksud
rest, ice, compression and elevation.
Rehatkan kaki anda, letakkan ais, mampatkan lutut dengan pembalut, dan tinggikan kaki terutamanya pada waktu malam.

Ambil ubat penahan sakit secara atas kaunter seperti ibuprofen (Advil, Motrin IB, lain-lain), naproxen sodium (Aleve, lain-lain), acetaminophen (Tylenol, lain-lain) dan  aspirin yang boleh membantu melegakan kesakitan. Patuhi arahan dos yang telah ditetapkan. Jangan ambil lebih daripada yang disarankan

Kurangkan aktiviti fizikal. Dengan berbuat demikian , akan mengurangkan kerengsaan pada lutut. Doktor boleh menyediakan panduan berkenaan aktiviti yang perlu dikurangkan dan aktiviti alternatif yang boleh dilakukan buat sementara waktu.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.